Pengusaha gerai Kubah Ria bersyukur

KUCHING: Ramai peniaga yang beroperasi di Kompleks Kubah Ria berasa gembira
dengan sambutan yang mengalakkan daripada pelanggan setia mereka pada bulan
Ramadan yang penuh berkat ini.

Walaupun terpaksa akur dengan arahan Perintah Kawalan Pergerakan (PKP) yang
membenarkan peniaga berurusan pada waktu terhad namun mereka masih bersyukur
dengan sambutan yang mengalakkan terutama daripada pelanggan tetap yang sanggup
menempah pelbagai juadah kegemaran melalui dalam talian dan panggilan telefon.

Menurut salah seorang peniaga, Hamimah Kelas, beliau bersama suami, Ismadi
Razali masih menjalankan perniagaan sepanjang tempoh PKP dengan bantuan
anak-anak mereka, Siti Basirah, 28 tahun dan Siti Amirah, 25 tahun.

Beliau turut berterima kasih dengan adanya skim Bantuan Khas Sarawakku
Sayang (BKSS) disediakan oleh kerajaan negeri kerana mampu meringankan beban
peniaga kecil dan sederhana (PKS) terutama dalam pelepasan membayar premis
perniagaan selama enam bulan sehingga September tahun ini.

Seorang lagi peniaga di Kompleks Kubah Ria, Suziayanah Abdullah yang
terkenal dengan masakan Mee Bandung Muar, turut menyuarakan rasa syukur atas
pelepasan membayar sewa gerai yang ditadbir urus oleh Perbadanan Pembangunan
Ekonomi Negeri Sarawak (SEDC).

“Dengan bantuan seperti ini, peniaga kecil seperti kami boleh bernafas lega
kerana ia meringankan sebahagian daripada beban kos yang terpaksa ditanggung
sepanjang tempoh PKP dilaksana,” kata beliau yang telah berniaga di Kubah Ria
semenjak tahun 2010.

Bagi Nuur Afikah Ramlee, 28 tahun, beliau bersama suami terpaksa bekerja
tanpa pekerja  demi menjimatkan kos dan
mengalu-alukan pakej BKSS.

Bagi peniaga nasi lemak terkenal di Kubah Ria, Zaini Apen dan isteri
beliau, Engku Aida Al Karim, mereka berdua bersyukur dengan bantuan khas yang
diberi kerajaan kepada peniaga kecil yang menghadapi cabaran untuk terus
berniaga sepanjang tempoh PKP.

Zaini, 44 tahun dan sudah masuk 10 tahun berniaga “Nasi Lemak Ganja” di
Kompleks Kubah Ria melahirkan rasa terima kasih kepada kerajaan negeri kerana
memberi “talian hayat” kepada peniaga kecil seperti beliau yang berdepan masa
depan yang mencabar terutama dalam menampung kos perniagaan seperti pembayaran
gaji pekerja.

Sementara itu, SEDC Sarawak bersedia untuk memberi pelepasan bayaran sewa
kepada para peniaga yang menyewa gerai dan premis perniagaan di bawah
pengurusannya di seluruh negeri Sarawak.

Menurut Pengurus Besarnya, Abdul Hadi Datuk Abdul Kadir jumlah keseluruhan
pelepasan sewa yang diberikan untuk tempoh enam bulan sehingga bulan September
depan. Bantuan yang diberikan itu akan menjamin para peniaga di bawah skim
keusahawanan SEDC Sarawak serba sedikit dapat bertahan semasa tempoh PKP
dilaksanakan dan selepas ia tamat.

Selain daripada itu, SEDC Sarawak turut menyeru usahawan tempatan supaya
memohon Skim Kredit Mikro Sarawak (SKMS) I dan II disediakan oleh Kerajaan
Sarawak yang dibuka permohonannya bermula 1 April lalu. Mereka yang berminat
boleh mengisi borang permohonan yang boleh dimuat turun di laman sesawang SEDC
Sarawak.

See author's posts


Gamatkan kembali Stadium Negeri

SEMAWI dan Sathianathan melakukan lawatan ke Stadium Negeri, Petra Jaya bersama pihak SSC dan FAS , kelmarin.• Foto FAS

PEMINAT sukan bola sepak di Bumi Kenyalang khususnya penyokong pasukan Sarawak United FC dan Kuching City FC yang berentap dalam saingan Liga Malaysia (Liga M) kini boleh menggamatkan kembali Stadium Negeri Petrajaya Kuching bermula 4 Mac depan.

Pemangku Ketua Pegawai Eksekutif (CEO) Perbadanan Sukan Sarawak (SSC), Semawi Mohamad berkata, pihaknya de- ngan kerjasama Persatuan Bola Sepak Sarawak (FAS) kini sedang giat melakukan persiapan terakhir menjelang bermulanya kempen Liga M 2022 musim ini.

“Setakat ini persiapan dari segi fasiliti di Stadium Negeri yang akan menjadi venue utama Sarawak United FC dan Kuching City FC bagi berentap pada kejohanan berprestij itu berjalan dengan lancar.

“SSC perlu memastikan semua fasiliti dari segi padang, bilik persalinan dan kebersihan dalam keadaan baik dan memuaskan sebelum Malaysia Football League (MFL) membuat peme- riksaan dalam masa terdekat,” katanya semasa melakukan lawatan ke Stadium Negeri, Petra Jaya bersama pihak FAS, kelmarin.

Turut hadir Pengarah Teknikal Sarawak United FC, B. Sathianathan. Semawi berkata SSC dan FAS juga merangka persediaan menganjurkan perlawanan pertama Liga Super 2022 yang dijadual berlangsung pada 4 Mac depan yang menemukan Sarawak United FC menentang Kedah FA.

Manakala Kuching City FC akan memulakan kempen Liga Premier 2022 menentang PDRM FC pada 7 Mac di Stadium Bolasepak Kuala Lumpur, Cheras.

“Dari segi persiapan, ia sudah lengkap sepenuhnya. Namun kita mahu menjadikannya lebih baik kerana ia melibatkan imej Sarawak.

“Padang mesti dalam keadaan baik dan kita mahu menunjukkan kepada MFL bahawa kita sudah bersedia,” ujarnya.Bagaimanapun jelasnya, jumlah penyokong yang dibenarkan masuk dalam satu-satu perlawanan hanya 50 peratus dari kapasiti stadium.

Bagaimanapun, kebenaran itu tertakluk kepada keputusan pihak MFL dan situasi semasa pandemik Covid-19.

Oleh ADI SAFARMAN

See author's posts


Nikmati pendidikan bertaraf antarabangsa

KUCHING: Sekolah Menengah Antarabangsa Yayasan Sarawak (YSSIS) akan memberikan subsidi yuran kepada para pelajar sebagai inisiatif membuka peluang kepada semua anak Sarawak menikmati pendidikan bertaraf antarabangsa.

Menteri Pendidikan, Sains dan Penyelidikan Teknologi Datuk Seri Michael Manyin Jawong berkata, pelajar dari keluarga M40 akan mendapat subsidi separuh sementara pelajar dari keluarga B40 akan mendapat subsidi penuh.

“Pemilihan pelajar akan merangkumi semua pelajar dari semua kaum, strata dan asal boleh memasuki sekolah ini selagi mereka adalah rakyat Sarawak dan memenuhi kriteria pemilihan,” katanya.

Manyin berkata demikian pada Majlis Pecah Tanah Sekolah Menengah Antarabangsa Yayasan Sarawak (YSSIS) di Jalan Kuching-Serian semalam.

Menurut Manyin, subsidi yang disediakan oleh kerajaan bertujuan untuk merapatkan jurang antara rakyat di bandar dan luar bandar.

“Ibu bapa bersedia membayar kerana pendidikan yang diberikan di sekolah ini menggunakan bahasa Inggeris dan menawarkan kurikulum yang diterima di peringkat antarabangsa,

“Malangnya, kerana kos yang tinggi, ibu bapa dengan pendapatan yang terhad, terutamanya dari luar bandar tidak mampu menghantar anak-anak mereka ke sekolah ini,” ujarnya.

Oleh yang demikian, Manyin mengakui pewujudan sekolah antarabangsa swasta di Malaysia telah mewujudkan senario akses yang tidak sama terhadap pendidikan antarabangsa yang berkualiti.

Kata Manyin, situasinya sebahagian besar pekerjaan baik dalam industri dan perdagangan serta sektor awam akan diambil oleh para pelajar sekolah antarabangsa yang kebanyakannya berasal dari keluarga berada sehingga pelajar pintar miskin di luar bandar tidak mempunyai masa depan secerah mereka.

Justeru Manyin menekankan Kerajaan Sarawak melalui Yayasan Sarawak optimis membina lima YSSIS untuk rakyat dari semua lapisan masyarakat.

Ujarnya lagi YSSIS berkenaan menawarkan pendidikan yang lebih holistik dan menyeluruh dengan merangkumi perkembangan fizikal, emosi, sosial dan intelektual pelajar.

“Pendekatan pengajaran dan pembelajaran yang digunakan di kebanyakan sekolah antarabangsa adalah pelajar berpusat merangkumi kemahiran belajar abad ke-21 yang melengkapkan pelajar untuk menghadapi cabaran masa depan dengan lebih yakin,

“Pelajar dari sekolah-sekolah ini juga lebih bersedia untuk pendidikan tinggi dan tanggungjawab kepimpinan,” tegasnya.

Terdahulu, Ketua Menteri Datuk Patinggi Abang Johari Tun Openg hadir bagi menyempurnakan majlis pecah tanah YSSIS pertama di Jalan Kuching-Serian semalam.

Empat lagi lokasi YSSIS ialah sebuah di Kuching (belum ditentukan lokasi) dan masing-masing sebuah di Sibu, Bintulu dan Miri.

Turut hadir, Menteri Muda Penyelidikan Sains dan Bioteknologi, Dr. Annuar Rapaee dan Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi.

Oleh Diyana Samsuddin

See author's posts


GPS pilih Muhyiddin sebagai PM

KUCHING: Gabungan Parti Sarawak (GPS) memilih Tan Sri Muhyiddin Yassin sebagai Perdana Menteri (PM) Kerajaan Persekutuan baharu membabitkan empat gabungan parti.

Gabungan itu adalah Perikatan Nasional (PN), Barisan Nasional (BN), Gabungan Rakyat Sabah (GRS) selain GPS.

Pengerusi GPS, Datuk Patinggi Tan Sri Abang Johari Tun Openg bagaimanapun berkata terserah kepada keputusan muktamad Yang di-Pertuan Agong untuk menentukan siapa Perdana Menteri, esok.

“(Tetapi) GPS pilih Tan Sri Muhyiddin Yassin sebagai Perdana Menteri,” katanya pada sidang media khas sejurus selepas mempengerusikan pra-persidangan Dewan Undangan Negeri (DUN) di Ibu Pejabat PBB Jalan Bako, Petra Jaya sebentar tadi.

Berdasarkan statistik dikeluarkan Suruhanjaya Pilihan Raya (SPR) awal hari ini, PN mempunyai 73 kerusi, BN 30, GPS 22 dan GRS 6. Ini bermakna, gabungan ini memiliki 131 kerusi Parlimen, kurang 17 kerusi untuk mencecah angka majoriti dua pertiga iaitu 148 kerusi.

Abang Johari yang juga Premier Sarawak menemui Muhyiddin di Kuala Lumpur pagi tadi.

Menurut Abang Johari, pada tahap situasi politik sekarang semua pihak harus mengetepikan pandangan masing-masing kerana pembentukkan kerajaan adalah lebih penting

Katanya, GPS dan GRS adalah blok Borneo untuk bersama PN dan BN.

Ketika ditanya sama ada Muhyiddin yang pernah menyandang jawatan Perdana Menteri sebelum ini, menawarkan apa-apa kepada GPS, beliau berkata perkara itu kemudian dan ini bukan soal tawar menawar.

“Paling penting adalah negara dan rakyat sekarang. Rakyat dah bagi mandat dan kerja kita adalah untuk menubuhkan kerajaan berasaskan mandat yang sudah diterima.

“Segala tawaran (jawatan Timbalan Perdana Menteri) atau apa, nantilah. Rakyat lebih penting. Tahun depan kita akan mengalami inflasi.

“Jadi GPS kita utamakan rakyat, utamakan kepentingan Sarawak,” katanya.

Mengenai Datuk Seri Anwar Ibrahim, Abang Johari menyatakan beliau ada menghantar mesej tapi tiada sebarang perjumpaan setakat ini.

“Semua mahu jumpa saya, orang kacak,” katanya berseloroh.

PN pimpinan Muhyiddin adalah gabungan Parti Pribumi Bersatu Malaysia (BERSATU), PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

BN) pimpinan Datuk Seri Ahmad Zahid Hamidi dianggotai UMNO, MCA, MIC dan Parti Bersatu Rakyat Sabah (PBRS).

GRS pimpinan Ketua Menteri Sabah, Datuk Seri Hajiji Noor dianggotai BERSATU Sabah, Parti Bersatu Sabah (PBS), Parti Solidariti Tanah Airku (STAR), Parti Progresif Sabah (SAPP) dan Pertubuhan Kebangsaan Sabah Bersatu (USNO).

See author's posts


Pindahan  projek infrastruktur kecil percepat pembangunan luar bandar

KUALA LUMPUR: Langkah memindahkan projek infrastruktur kecil di bawah seliaan Jabatan Kerja Raya (JKR) ke jabatan lain atau pejabat daerah satu keputusan tepat khususnya bagi memudahkan perancangan serta mempercepat pelaksanaan projek pembangunan di luar bandar.

Menteri Pembangunan Luar Bandar Sabah Datuk Jahid Jahim berkata dengan melaksanakan perkara itu, projek-projek infrastruktur kecil dapat diselaras pejabat daerah sekali gus mengurangkan beban kerja JKR.

“Apa yang amat diperlukan oleh rakyat Sabah, terutama yang tinggal di kawasan luar bandar ialah pembangunan terutama melibatkan kemudahan awam, justeru semua pihak wajar memandang serius saranan Perdana Menteri itu,” katanya ketika dihubungi Bernama.

Isnin lepas, Anwar ketika berucap pada majlis perjumpaan Perdana Menteri bersama warga Jabatan Perdana Menteri bagi Jun 2023 berkata projek-projek infrastruktur kecil seperti membaiki sekolah daif, klinik, parit kecil dan pembaikan pagar yang kini di bawah seliaan JKR, akan dipindahkan ke jabatan lain atau pejabat daerah.

Mengulas perkara sama, Pengarah JKR Melaka Datuk Ir Ismail Abd Rahman berkata, pihaknya tetap bersedia mengikut arahan diberikan untuk melaksanakan sebarang projek walaupun projek-projek berskala kecil ini akan diserahkan kepada jabatan lain.

“Kemungkinan ada projek-projek kecil yang dijalankan sendiri oleh jabatan lain terutama Jabatan Kesihatan dan Jabatan Pendidikan negeri kerana mereka mempunyai Unit Kejuruteraan masing-masing.

“Bagaimanapun kadangkala JKR juga ada menerima permintaan daripada Jabatan Kesihatan dan Jabatan Pendidikan negeri untuk memantau projek daripada jabatan berkenaan,” katanya.

Sementara itu, Pengerusi Jawatankuasa Infrastruktur dan Pengangkutan Pulau Pinang Zairil Khir Johari berkata, pihaknya sedang menunggu penjelasan lanjut daripada JKR negeri berkaitan jenis projek infrastruktur yang akan dipindahkan ke jabatan lain atau pejabat daerah.

Keputusan sama dicapai Sarawak sebelum ini apabila Anwar pada Januari lepas mengumumkan kerajaan bersetuju membenarkan kerajaan negeri untuk meluluskan dan melaksanakan projek Persekutuan bernilai RM50 juta dan ke bawah.

Timbalan Premier Sarawak Datuk Amar Douglas Uggah Embas juga dilaporkan berkata menerusi pengumuman itu, kerajaan Persekutuan memperuntukkan RM1.09 bilion kepada Sarawak melalui JKR untuk melaksanakan 92 projek di bawah Rolling Plan ketiga Rancangan Malaysia Ke-12 (RMK-12).

“Bagi tahun ini, sejumlah RM795.71 juta diluluskan untuk pelaksanaan infrastruktur darat dan sungai, projek bangunan kerajaan dan awam, dan setakat April lepas sebanyak RM93.77 juta atau 12 peratus daripada jumlah itu telah digunakan,” katanya.

Beliau berkata JKR Sarawak juga telah diamanahkan untuk menyelenggara 7,091 kilometer jalan kampung yang didaftarkan di bawah Sistem Maklumat Rekod Jalan Raya Malaysia (MARRIS) di negeri itu.

“Pada masa ini, JKR Sarawak melaksanakan kerja-kerja penyelenggaran berdasarkan ‘As and When Required Basis’ untuk jalan kampung,” katanya.

Dalam pada itu, Pensyarah Kanan Kolej Pengajian Alam Bina Universiti Teknologi Mara (UiTM) Shah Alam Dr Muhammad Azwan Sulaiman berkata keputusan itu dilihat dapat menjadikan setiap projek lebih sesuai dan tepat dengan keperluan sesuatu jabatan apabila ia dikendali mereka sendiri.

“Mungkin selepas ini ada keperluan dan kehendak jabatan yang lebih difahami, jadi jabatan itu menjadi end user sendiri menjadikan sesebuah projek itu lebih efisien dan cepat disiapkan.

“Begitu juga untuk sesebuah projek dipindahkan ke pejabat daerah, mungkin ada sesetengah projek itu lebih difahami kerana mereka tahu tentang pembangunan di daerah tersebut,” katanya.

Namun, beliau berpendapat walaupun projek-projek berkenaan dipindahkan, perlu dilaksanakan pemantauan khususnya dari aspek teknikal terutama membabitkan struktur bangunan kerana ia merupakan kepakaran JKR. – Bernama

See author's posts


SABERKAS Jemoreng santuni 24 warga emas

MATU: Seramai 24 penduduk yang memerlukan bantuan telah menfaat daripada aktiviti kemasyarakatan Program Ziarah Kasih yang diadakan di sini pada hujung minggu lalu.

Para penerima adalah terdiri daripada  golongan warga usia emas yang sakit di Kampung Sekaan Besar Matu, Kampung Tian, Kampung Kuala Matu dan Rumah Panjang Gangga Ak Kumbang di Bruan Besar Matu.

Pemberian berupa lampin pakai buang, barang makanan dan wang tunai itu telah disampaikan oleh  Setiausaha Politik Kepada Ketua Menteri Sarawak yang juga Pengerusi SABERKAS Cawangan Jemoreng, Abu Seman Jahwie.

Aktiviti ini merupakan anjuran SABERKAS Cawangan Jemoreng dengan berkonsepkan menyantuni warga emas dan penyampaian sumbangan kepada mereka yang memerlukan bantuan berkenaan.

See author's posts


Perlu bijak tangani situasi

SIMANGGANG: Nasib generasi masa hadapan boleh tergadai sekiranya pemimpin kampung atau taman perumahan di sini tersilap langkah dalam menentukan hala tuju pembangunan komuniti masing-masing.

Ini keran, perkembangan politik negara sekarang berupaya memberi kesan terhadap hidup mereka dengan para pemimpinnya perlu bertindak bijak bagi menangani situasi itu dari masa ke semasa, kata Menteri Muda Kesejahteraan Komuniti, Datuk Francis Harden Hollis.

“Buat masa ini proses pembangunan di kawasan mereka peringkat kampung dan taman perumahan masih diberi penekanan oleh kerajaan negeri pimpinan Gabungan Parti Sarawak (GPS) dan tidak lagi menerusi pakatan lama iaitu Barisan Nasional (BN).

“Rentak pembangunan ini masih kekal…bagaimanapun rentak tersebut mungkin boleh terganggu jika penduduk itu bertindak memilih pucuk pimpinan yang bukan dari GPS kata beliau.

Harden berkata demikian ketika berucap pada program turun padang penyerahan cek peruntukan Projek Peruntukan Kecil Luar Bandar (MRP) di Rumah Sanggau, Sungai Reboh, Batu Lintang di sini.

Selain itu, beliau dalam ucapannya pada majlis itu juga mengingatkan penduduk bahawa perjuangan Kerajaan Sarawak adalah jelas dan terus bermatlamatkan pembangunan infrastruktur sehingga masa sekarang.

“Hanya orang Sarawak sahaja yang tahu kehendak dan aspirasi pembangunan penduduk dalam negeri ini mengikut acuan sendiri tanpa perlu mengharapkan panduan daripada orang luar.

“Kehendak dan aspirasi ini akan dapat terus dicapai selagi penduduk terus memberi sokongan penuh terhadap Gabungan Parti Sarawak (GPS) berbanding dengan sokongan terhadap parti luar yang belum tentu dapat memahami kehendak mereka kelak,”katanya.

Harden yang juga Ahli Dewan Undangan Negeri (ADUN) Simanggang pada program itu bertindak menyerahkan cek MRP bernilai RM3,000 kepada Tuai Rumah (Tr) Sanggau, Sungai Reboh, Undop Batu Lintang bagi menyokong aktiviti rumah panjang sepanjang tahun ini.

See author's posts


PKPB DILANJUTKAN HINGGA 1 MAC

KUCHING: Perintah Kawalan Pergerakan Bersyarat (PKPB) di seluruh Sarawak yang dijadual tamat semalam akan dilanjutkan sehingga 1 Mac, demikian menurut Jawatankuasa Pengurusan Bencana Negeri (JPBN) Sarawak.

JPBN dalam satu kenyataan memaklumkan pelaksanaan PKPB itu juga berkuat kuasa di Bahagian Sibu yang sebelum ini diletakkan di bawah Perintah Kawalan Pergerakan (PKP) sehingga semalam (14 Februari).

Keputusan itu diambil susulan keadaan semasa penularan jangkitan Covid-19 yang masih belum terkawal sepenuhnya di Sarawak, menurutnya.

JPBN yang bermesyuarat pada Sabtu juga memutuskan bahawa pergerakan antara zon di dalam negeri ini adalah tidak dibenarkan kecuali mendapat kebenaran daripada pihak polis.

“(Selain itu) aktiviti ekonomi seperti pasar harian, pasar borong, pasar tani, pasar malam dan bazar larut malam di zon merah adalah tidak dibenarkan beroperasi,” menurut JPBN. – Bernama

See author's posts


Majoriti rakyat Malaysia berpuas hati dengan Muhyiddin

KUALA LUMPUR: Kajian dijalankan Merdeka Center baru-baru ini mendapati 69 peratus   pengundi Malaysia berpuas hati dengan prestasi Tan Sri Muhyiddin Yassin sebagai perdana menteri.

Menurut kajian itu, sembilan daripada 10 orang Melayu dan Bumiputera dari Sabah dan  Sarawak memuji  Muhyiddin manakala  65 peratus orang India dan 33 peratus orang Cina turut berpuas hati dengan Muhyiddin.

“Penarafan baik diberikan kepada perdana menteri terus berada dalam lingkungan selesa dan positif dengan mengambil kira beliau hanya memegang jawatan itu sejak Mac 2020,” menurut kenyataan dikeluarkan Merdeka Center berhubung hasil kajian itu, di sini semalam.

Kajian bagi mendapatkan persepsi pengundi terhadap ekonomi, pemimpin dan isu-isu semasa itu dijalankan dari 15 Julai hingga 10 Ogos dan melibatkan 3,415 pengundi berdaftar dengan  komposisi  etnik masing-masing itu  mencerminkan profil data pemilih negara yang ditemu bual  menerusi talian tetap dan telefon bimbit.

Menurut Merdeka Center, kajian itu juga mendapati wujud kecenderungan serupa dalam penilaian awam terhadap Kerajaan Persekutuan dengan 58 peratus pengundi gembira dengan prestasi kerajaan Perikatan Nasional (PN) manakala 28 peratus tidak berpuas hati dan marah.

“Menariknya, jurang pendapatan merupakan satu daripada indikator dalam membezakan siapa yang bersetuju dan tidak bersetuju dengan prestasi kerajaan.

“Kira-kira tiga suku daripada responden yang pendapatan isi rumah kurang RM2,000 sebulan memberikan pandangan positif terhadap Kerajaan Persekutuan tetapi hanya 40 peratus yang positif dalam kalangan  mereka yang pendapatan isi rumah lebih tinggi daripada  RM7,000 sebulan,” menurutnya.

Sementara itu, kajian itu turut mendapati   93 peratus responden berpuas hati dengan cara kerajaan mengendalikan pandemik Covid-19.

Lebih daripada separuh responden turut bersetuju bahawa kerajaan telah membantu kalangan mereka yang memerlukan (68 peratus) dan dalam menguruskan ekonomi (61peratus).

Pada masa yang sama sebanyak 51 peratus responden berpendapat negara menuju hala tuju yang betul, berdasarkan jawapan mereka bagi pentadbiran baik  (26 peratus) dan kepimpinan (21peratus).

Kerajaan PN juga memperoleh persepsi positif tertinggi daripada pengundi dalam kalangan parti dan gabungan politik kontemporari di Malaysia, dengan 51 peratus responden melihat gabungan itu sebagai positif dan hanya 27 peratus berpandangan sebaliknya.

“Bagaimanapun, pandangan  positif terhadap Muafakat Nasional (MN) hanya 37 peratus dan angka itu rendah sedikit bagi komponen MN dengan PAS (39 peratus) dan  Barisan Nasional (40 peratus).

“Parti Pribumi  Bersatu  Malaysia, yang telah menyatakan hasrat untuk menyertai MN baru-baru ini, hanya mendapat 28 peratus penarafan positif dan 39 peratus negatif. Pakatan Harapan memperoleh penarafan negatif tertinggi  (52 peratus), dan hanya 25 peratus gembira dengan gabungan dibentuk PKR, DAP, dan Amanah,” katanya.

Kajian itu juga mendapati  61 peratus responden bersetuju dengan keputusan Mahkamah Tinggi baru-baru ini melibatkan bekas Perdana Menteri Datuk Seri Najib Tun Razak manakala hanya 18 peratus menjawab sebaliknya.

Pada 28 Julai, Mahkamah Tinggi menjatuhkan hukuman penjara berjumlah 72 tahun dan denda RM210 juta ke atas Najib selepas mendapati beliau bersalah terhadap tujuh pertuduhan pecah amanah (CBT), pengubahan wang haram dan menyalahgunakan kedudukannya melibatkan RM42 juta dana SRC International Sdn Bhd. – Bernama

See author's posts


Bencana alam ragut 40 NYAWA

HANOI: Banjir dan bencana alam yang dicetuskan hujan lebat di Vietnam setakat ini meragut kira-kira 40 nyawa dan menyebabkan lapan yang lain hilang, kata Jawatankuasa Pemandu Kawalan dan Pencegahan Bencana Alam pada Khamis.

Menurut laporan Agensi Berita Xinhua pada Rabu jumlah korban yang dilaporkan ialah seramai 36 orang manakala mereka yang cedera pula ialah 12 orang, kebanyakan mangsa dilaporkan di wilayah Quang Tri, Thua Thien Hue dan Quang Nam.

Kebanyakan yang maut disebabkan dihanyutkan arus deras, kata jawatankuasa itu.

Sejak 5 Oktober, hujan lebat melanda beberapa kawasan di tanah tinggi dengan jumlah curahan hujan melebihi 2,000 milimeter.

Lebih 135,700 rumah ditenggelami dengan 585 daripadanya runtuh atau rosak. Sementara itu banyak sawah padi dan kawasan tanaman lain digenangi air banjir manakala kira-kira 332,350 haiwan ternakan mati atau dihanyutkan.

Hujan lebat menyebabkan tanah runtuh di loji kuasa hidro di tengah wilayah Thua Thien Hue, menyebabkan kira-kira 20 pekerja maut atau hilang, lapor media tempatan.

Seramai 13 anggota pasukan penyelamat juga dilaporkan terputus hubungan semasa menuju ke lokasi kejadian dan misi mencari dan menyelamat masih diteruskan.

Sehingga 22 September, bencana alam telah menyebabkan 93 orang maut atau hilang  manakala 272 lagi cedera.

Dalam tempoh sama, bencana itu turut menyebabkan kerugian ekonomi sekitar 5 trilion dong Vietnam (AS$ 217.4 juta), kata jawatankuasa itu.- Bernama

See author's posts


Geran Agropreneur Muda dibuka semalam

PUTRAJAYA:  Golongan muda yang baharu menceburi atau belum pernah menjalankan projek pertanian boleh memohon geran di bawah Program Agropreneur Muda mulai hari ini, kata Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid.

“Pemberian geran kepada mereka ini tertakluk kepada beberapa syarat yang akan dikemukakan kemudian, antaranya perlu menghadiri kursus teknikal seperti yang ditetapkan,” katanya ketika berucap merasmikan Program Empowerment@ Agropreneur Muda 2021 secara maya semalam.

Sebelum ini, geran Program Agropreneur Muda hanya diberikan kepada belia yang telah menceburi bidang pertanian dan berfungsi sebagai nilai tambah kepada projek pertanian yang diusahakan.

Program Agropreneur Muda diperkenalkan pada 2016 bagi membantu golongan muda yang terlibat dalam sektor agromakanan serta meningkatkan pendapatan mereka melalui peningkatan produktiviti pengeluaran, kualiti, teknologi dan inovasi serta pasaran yang kompetitif.

Haslina berkata, MAFI telah memperuntukkan RM131.8 juta di bawah program itu sejak dilancarkan yang telah memanfaatkan 7,406 usahawan.

Bagi tahun ini, katanya, MAFI memperuntukkan RM15 juta untuk program berkenaan dengan sasaran 750 agropreneur muda menerima manfaatnya, dan setakat Julai lepas, seramai 498 individu telah lulus permohonan geran melibatkan peruntukan RM9.9 juta.

“Daripada jumlah ini (498 usahawan), ia dijangka dapat menyumbang RM29.8 juta kepada negara melalui kesan sampingan ekonomi, membantu ekonomi setempat dan juga sasaran pendapatan sekurang-kurangnya RM5,000 sebulan selepas menerima bantuan geran,” katanya.

Haslina berkata, melalui program berkenaan MAFI dapat ‘meremajakan’ sektor pertanian memandangkan data menunjukkan hanya kira-kira 15 peratus daripada 14.6 juta belia di negara ini terlibat dalam bidang pertanian.

— Bernama

See author's posts


Fasiliti sukan di Sarikei akan dinaik taraf

SARIKEI: Kerajaan Sarawak akan menaik taraf beberapa fasiliti sukan di Sarikei untuk memastikan bahagian ini terus menjadi pengeluar atlet-atlet sukan yang akan mengharumkan nama Sarawak, kata Menteri Belia dan Sukan, Datuk Abdul Karim Rahman Hamzah.

Katanya, Sarikei merupakan antara salah satu dari bahagian di Sarawak yang mengeluarkan ramai atlet-atlet negeri dan juga antarabangsa.

“Kita juga mengakui standard kejurulatihan terhadap atlet-atlet sememangnya begitu tinggi sekali sebab itu kita memberi penekanan mengenai kemudahan-kemudahan sukan agar ia dapat dinaiktaraf supaya kita sentiasa akan mengeluarkan lebih ramai lagi atlet berbakat dari Sarikei.

“Antara fasiliti sukan yang kita akan naiktaraf ialah kompleks sukan dan perkara berkaitan dengan kompleks sukan seperti gym dan sebagainya,” katanya.

Beliau berkata demikian ketika ditemubual para pemberita selepas Mesyuarat Jawatankuasa Koordinasi Pembangunan Negeri di Pusat Inovasi Sarikei, pagi kelmarin.

Tambahnya, selain daripada itu, sebuah kolam renang baharu akan dibina di Sarikei.

“Harapan kita dengan adanya kemudahan-kemudahan seperti ini, kita akan dapat mengeluarkan lebih ramai lagi bakat-bakat baharu dan bakat-bakat yang sedia ada kita dapat pertingkatkan lagi untuk mewakili negeri dan negara,” ujarnya.

Oleh Earl Anek

See author's posts


Turki, Greece bertelagah status Hagia Sophia

ISTANBUL: Turki dan Greece saling bertelagah menegani isu penukaran status Hagia Sophia di Istanbul kepada masjid, sehari selepas solat fardu Jumaat diadakan buat kali pertama dalam tempoh sembilan dekad.Tanpa menamakan Greece, Presiden Turki, Recep Tayyip Erdogan yang berpeluang menghadiri solat Jumaat itu menyatakan tindakan kritikan itu bertujuan menentang umat Islam dan Turki.Kritikan Greece terhadap langkah itu dilihat meningkatkan lagi ketegangan antara kedua-dua negara tersebut.Hagia Sophia sebelum ini merupakan sebuah muzium dan kebanyakan orang Greece menganggapnya sebagai pusat agama Kristian ortodoks mereka.

Greece melakukan protes di seluruh gereja negara terbabit dengan membunyikan loceng, setiap hari Jumaat.Dalam satu kenyataan pada Sabtu, Jurucakap Kementerian Luar Negeri Turki menyatakan, Greece menunjukkan sekali lagi ‘permusuhannya’ terhadap Islam dan Turki dengan asalan bertindak balas terhadap Masjid Hagia Sophia yang dibuka untuk solat.

Beliau mengecam keras kenyataan Kerajaan Greece dan anggota Parlimen mereka serta pembakaran Bendera Turki di Thessaloniki, Greece.Kementerian Luar Negeri Greece bertindak balas dengan menyatakan masyarakat antarabangsa abad ke-21 terkejut melihat pergolakan fanatik agama dan nasionalis Turki.Jumaat lalu, Perdana Menteri Greece, Kyriakos Mitsotakis menyifatkan tindakan Turki itu sebagai ‘pengacau’ dan penukaran status Hagia Sophia itu sebagai penghinaan terhadap peradaban abad ke – 21.Hubungan Greece dan Turki tegang dan sukar mendapat kata sepakat mengenai pelbagai isu bermula dari ruang udara hingga zon maritim di Timur Laut Mediterania dan pemecahan etnik Cyprus.-AFP

See author's posts


JBPM teruskan operasi sanitasi

NUR AIN OTSMAN

KUCHING: Jabatan Bomba dan Penyelamat Malaysia (JBPM) Sarawak meneruskan
lagi operasi sanitasi di beberapa lokasi sekitar Kuching, Miri dan Bintangor.

Penolong Pengarah Operasi Negeri, Tiong Ling Hii berkata, setakat jam 3.30
petang semalam, pihaknya telah menjalankan sebanyak 521 kerja sanitasi yang
bermula sejak 30 Mac lalu.

“Untuk kawasan Kuching, operasi dilaksanakan di CHKMUS-MAA Medicare Kidney
Charity Dialysis Centre dan Lapangan Terbang Antarabangsa Kuching, Hotel
Pullman & Resort.

“Manakala di Miri di Pejabat Tanah dan Ukur Miri dan Bintangor (Dewan
Masyarakat Pakan).

“Turut dilakukan proses disinfeksi bas membawa pulang pelajar IPT
Bahagian Kuching,” katanya dalam satu kenyataan, semalam.

Tambahnya, antara premis yang disanitasi ialah  60 pasar awam, 52  tempat perhimpunan, 103 tempat ibadat, 156 di
bangunan kerajaan, 63 kenderaan pengangkutan, 35 kawasan perumahan, 32  di pasar raya, 18 hotel dan dua di kilang.

Sementara itu, jumlah operasi yang telah dijalankan mengikut daerah ialah
sebanyak 178 di Kuching, Miri (104), Sarikei (35), Kota Samarahan (28), Limbang
(39), Sibu (18), Betong (15), Bintulu (43), Sri Aman (25), Serian (12), Kapit
(19 ) dan Mukah (5).

See author's posts


KPWK, UNICEF kerjasama perkukuh pendidikan kanak-kanak peribumi

KUCHING: Kementerian Pembangunan Wanita, Kanak-Kanak dan Kesejahteraan Komuniti (KPWK) Sarawak akan bekerjasama dengan Tabung Kanak-Kanak Pertubuhan Bangsa-Bangsa Bersatu (UNICEF) Malaysia untuk melihat ukuran kemiskinan kanak-kanak dan memperkukuh pembelajaran prasekolah peribumi di rantau ini.

Menteri KPWK, Dato Sri Fatimah Abdullah berkata, kementeriannya gembira kerana dapat bekerjasama dengan UNICEF Malaysia untuk membantu kanak-kanak di negeri ini.

“Kita akan mengadakan mesyuarat teknikal selama dua hari untuk berbincang perkara ini. Ia akan diadakan bermula hari ini hingga 1 April.

“Mesyuarat tersebut juga akan membincangkan bagaimana kerjasama dua pihak akan dijalankan mulai tahun ini dan pelaksanaan untuk tahun depan,” katanya pada sidang media ketika kunjungan hormat daripada UNICEF Malaysia di Bangunan Baitul Makmur di sini, hari ini.

Melalui perkongsian itu, UNICEF Malaysia menyasarkan untuk menubuhkan program tambah tunai bersepadu dan membangunkan pengenalpastian pelbagai bidang kemiskinan kanak-kanak.

Selain menggabungkan pendidikan kewarganegaraan global (GCED) dan pembelajaran berasaskan projek (PBL) untuk mengukuhkan pra- kurikulum sekolah di Sarawak.

Sementara itu, KPWK dan UNICEF Malaysia akan memperkukuhkan kerjasama.

Antara isu yang akan ditangani bersama ialah kekurangan zat makanan, kehamilan remaja dan perubahan iklim dan kanak-kanak yang terdedah termasuk kanak-kanak kurang upaya, kanak-kanak orang asli, masyarakat luar bandar yang sukar dihubungi dan kanak-kanak tanpa kewarganegaraan.

Di samping pengurusan kewangan awam untuk menganggarkan kecukupan sumber yang diperlukan untuk menyediakan akses berkualiti dan universal kepada perkhidmatan sosial asas pendidikan dan penjagaan kesihatan, termasuk pelaksanaan inisiatif yang disebut dalam Belanjawan Negeri.

Dalam pada itu, Fatimah turut berkongsi usaha Majlis Bandaraya Kuching Selatan (MBKS) dan Dewan Bandaraya Kuching Utara (DBKU) untuk mencapai status Bandar Mesra Kanak-Kanak.

“Bulan lepas, kementerian dan Datuk Bandar MBKS dan DBKU melawat Singapura untuk mengkaji dasar dan amalan baik pengurusan Singapura untuk warga emas sebagai sebahagian daripada persediaan Sarawak untuk menjadi masyarakat tua menjelang 2030,” katanya.

Oleh NUR AIN OTSMAN

See author's posts


Rakyat tidak perlu takut keluar mengundi

MENTERI Komunikasi dan Multimedia Tan Sri Annuar Musa (kanan) melihat buku Panduan Siaran Radio sempena Majlis Pelancaran Hari Radio Sedunia selepas Program Townhall Bicara Keluarga Malaysia di RTM Johor, semalam. Turut hadir Ketua Pengarah Penyiaran Malaysia Datuk Che Roslan Che Daud. • Foto BERNAMA

JOHOR BAHRU: Rakyat tidak perlu bimbang untuk keluar menunaikan tanggungjawab sebagai pengundi pada Pilihan Raya Negeri (PRN) Johor, 12 Mac depan walaupun berlakunya peningkatan kes Covid-19 ketika ini, kata Menteri Komunikasi dan Multimedia Tan Sri Annuar Musa.

Beliau berkata, meskipun terdapat banyak kelonggaran Prosedur Operasi Standard (SOP) ketika tempoh berkempen, namun susun atur proses pengundian dan SOP yang ditetapkan mampu mengawal penularan wabak Covid-19.

“Tidak perlu ada rasa takut dan bila nak pergi mengundi mungkin ada proses ujian kendiri, malah pusat undi ada ruang khusus sekiranya (ada yang) positif (Covid-19)… di peringkat pihak berkuasa telah susun atur mengikut SOP dan norma baharu dalam mengendalikan PRN Johor.

“Insya-Allah, semuanya akan berjalan baik dan terkawal,” katanya pada sesi soal jawab ketika program Bicara Keluarga Malaysia di Dewan Auditorium RTM Johor di sini semalam.

Beliau ditanya oleh seorang hadirin mengenai SOP berkempen dikeluarkan Suruhanjaya Pilihan Raya (SPR) yang memberi lebih banyak kelonggaran berbanding PRN sebelum ini walaupun berlaku peningkatan kes Covid-19 sejak kebelakangan ini.

Penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.

Menurut SOP dikeluarkan Suruhanjaya Pilihan Raya (SPR), ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang, manakala bagi kempen ziarah rumah ke rumah, penyertaan tidak melebihi lima orang.

Mengulas lanjut, Annuar berkata rakyat perlu memahami bahawa negara ini sedang beralih ke fasa endemik yang bermakna kehidupan termasuk sistem demokrasi perlu kembali seperti biasa namun dengan amalan norma baharu.

“Banyak kelonggaran dibenarkan seperti ceramah, kempen dan ziarah rumah ke rumah berdasarkan SOP yang ditetapkan. Ini maknanya kita mesti kembali kepada keadaan biasa tetapi dengan norma baharu dan pilihan raya adalah sebahagian proses dituntut dalam Perlembagaan.

“Sekiranya, berkempen tidak boleh maka cacatlah proses demokrasi itu. Kita perlu bergerak ke arah biasa tetapi dengan norma baharu. Kalau perkara itu difahami maka pengundi tidak perlu takut,” jelasnya.

Sementara itu, ketika ditemui pemberita, Annuar sekali lagi mengulangi bahawa kerajaan bersikap terbuka dalam mengizinkan media rasmi kerajaan dijadikan medium memperkenalkan calon parti bertanding termasuk pihak pembangkang.

“Soal berkempen itu ada lagi medium-medium lain yang boleh digunakan termasuk media sosial. Kita ambil kira pandangan diberikan tetapi buat masa ini, belum lagi kempen secara langsung melalui RTM,” katanya.

Sabtu lalu Presiden PKR Datuk Seri Anwar Ibrahim ketika berucap pada majlis pengumuman calon zon tengah dan zon timur berkata, parti pembangkang masih belum diberi ruang untuk menggunakan saluran media rasmi seperti yang pernah disebut Ahli Parlimen Ketereh itu sebelum ini. – Bernama

See author's posts


Tourism Malaysia lancar Pelan Pemulihan Pelancongan 2022

PETALING JAYA:  Tourism Malaysia semalam melancarkan Pelan Pemulihan Pelancongan 2022 dan lagu Cuti-Cuti Malaysia versi kedua dalam usaha merancakkan sektor pelancongan domestik negara seiring Fasa Peralihan ke Endemik.

Menteri Pelancongan, Seni dan Budaya Datuk Seri Nancy Shukri berkata pelan pemulihan itu adalah kesinambungan daripada Pakej Rangsangan Ekonomi (PRE 1.0) dan melibatkan penyaluran insentif kepada rakyat Malaysia dalam bentuk diskaun, baucar dan rebat.

“Inisiatif ini diharap dapat mengembalikan keyakinan untuk melancong, menyemarakkan pelancongan domestik serta memaksimumkan sumber sedia ada,” katanya, ketika berucap pada majlis pelancaran pelan itu di sini semalam.

Bercakap kepada pemberita selepas majlis itu, Nancy berkata, sasaran pelan itu ialah meningkatkan mobiliti rakyat Malaysia untuk melancong dan berbelanja menerusi pelbagai diskaun pengangkutan darat, udara dan penginapan.

Menurut beliau, pemberian diskaun, baucar dan rebat yang bermula pada 29 April lepas melibatkan dua kluster iaitu Kluster Pengangkutan Darat dan Kluster Persatuan Pelancongan.

Inisiatif itu bakal diperluas secara berperingkat melibatkan Kluster Pengangkutan Udara dan Kluster Penginapan, selain Kluster Pelancongan Minat Khas merangkumi segmen selam skuba, inap desa, beli-belah dan taman tema, katanya.

Beliau berkata, usaha itu bertujuan menarik minat orang ramai untuk membuat tempahan tiket pengangkutan atau pakej pelancongan pada harga diskaun istimewa.

Nancy berkata, turut ditawarkan kepada rakyat Malaysia menerusi pelan tersebut ialah diskaun sebanyak RM100 untuk satu transaksi pembelian pakej pelancongan bernilai RM200 ke atas, bermula 29 April sehingga 31 Oktober bagi tempoh perjalanan sehingga 31 Disember ini.

Katanya, setiap pengguna atau pemegang MyKad layak untuk menebus sekali sahaja diskaun berkenaan dan pembelian perlu dibuat melalui Shopee Pay.

Selain itu, Nancy berkata, dianggarkan seramai 14,925 pengguna bakal menerima manfaat itu dengan sasaran penjualan pakej percutian keseluruhan bernilai RM2,985,000.

Beliau berkata, di bawah Kluster Pengangkutan Darat pula, Tourism Malaysia menjalin kerjasama strategik bersama perkhidmatan KLIA Ekspres dan Keretapi Tanah Melayu Berhad (KTMB).

Sementara itu, Nancy berkata lagu Cuti-Cuti Malaysia versi kedua yang turut dilancarkan semalam, adalah bersesuaian dengan peningkatan promosi kempen Cuti-Cuti Malaysia oleh Tourism Malaysia.

Lagu berjudul ‘Menemui Semula’ dinyanyikan oleh artis popular Aina Abdul itu, berkonsepkan pop etnik dengan kombinasi world music, hip hop dan tarian elektronik.

Turut dilancarkan ialah aplikasi risalah digital baharu Tourism Malaysia yang boleh didapati di Google Play dan App Store.

— Bernama

See author's posts


Guan Eng hadir kali ketiga di SPRM

PUTRAJAYA: Bekas Menteri Kewangan Lim Guan Engsemalamhadirbuat kali ketiga di ibu pejabat Suruhanjaya Pencegahan Rasuah Malaysia (SPRM) di sini.

Ketibaannya pada 10.42 pagi ditemani peguamnya yang juga Ahli Parlimen Jelutong RSN Rayer bagi memberi keterangan berhubung projek terowong dasar laut yang dilaksanakan oleh Kerajaan Negeri Pulau Pinang.

Kali pertama beliau hadir bagi membantu siasatan kesitu ialah pada Rabu lepas yang menyaksikan beliau meninggalkan SPRM pada 7.13 malam, kira-kira tujuh jam selepas dilihat memasuki bangunan tersebut.

Media sebelum ini melaporkan Ketua Menteri Pulau Pinang Chow Kon Yeow serta beberapa Exco dan bekas Exco kerajaan negeri turut diambil keterangan oleh SPRM berhubung siasatan projek bernilai kira-kira RM6.3 bilion itu.

Ketua Pesuruhjaya SPRM Datuk Seri Azam Baki pernah dilaporkan berkata siasatan adalah berkaitan pengubahan wang.

Ke situ disiasat oleh SPRM sejak 2017.Projek berkenaan dirancang semasa Lim menjadi Ketua Menteri Pulau Pinang.– Bernama

See author's posts


‘Bersumpah’ jadikan Nigeria juara

JURULATIH Gernot Rohr berkata, dia berkorban dalam kontrak barunya dengan Nigeria dalam usaha untuk mengemudi negara itu memenangi gelaran Piala Negara Afrika keempat.

Rohr, 66, telah melanjutkan kontraknya dengan Nigeria hingga 2022 setelah setuju dengan penotongan gaji dalam mata wang tempatan dan tinggal di negara itu.

Pegawai brekata jurulatih kelahiran Jerman itu akan memperolehi $49,000 sebulan dan bukannya $55,000 yang ditetapkan dalam kontrak sebelumnya dan akan tinggal di Nigeria sekurang-kurangnya 10 bulan setahun.

“Ini adalah pekerjaan yang istimewa kerana ini adalah pasukan saya sekali gus membinanya dengan kakitangan saya,” kata bekas jurulatih Niger dan Gabon itu kelmarin di televisyen tempatan.

“Ini pasukan yang sangat muda, tetapi misinya belum selesai, jadi kami ingin meneruskannya. Kita semua harus berkorban dan saya akan menjadi yang pertama,” jelasnya lagi.

Rohr berkata sasarannya adalah untuk menjadi juara Afrika sekali lagi selepas Super Eagles memenangi Piala Negara-Negara Afrika tiga kali  iaitu pada 1980, 1994 dan 2013.

“Mari kita layak ke (Piala Negara-Negara) dan kemudian kita mahu memenanginya,” katanya.

“Kami mempunyai pasukan yang bagus dan sekarang nombor tiga di Afrika. Ketika saya tiba (pada 2016), kami berada di kedudukan ke-13. Kami telah bekerjasama selama empat tahun terakhir dan saya harap kita dapat maju, “ tambahnya.

Rohr membawa Nigeria ke tempat ketiga di Piala Afrika tahun lalu di Mesir selepas tewas 2-1 kepada Algeria yang akhirnya muncul sebagai juara .

Pasukannya mendahului kumpulan kelayakan untuk Piala Negara-Negara 2021 yang dijadualkan brelangsung di Cameroon dengan enam mata setelah memenangi dua perlawanan pertama menentang pasukan tempat kedua Benin dan Lesotho yang berada di kedudukan ketiga.

Sierra Leone adalah pasukan lain dalam kumpulan dan berada di tempat terbawah dengan satu mata.

Dua pasukan teratas dalam kumpulan akan mara ke pusingan akhir.

Dalam tempoh empat tahun bertugas bersama Super Eagles, Rohr menghadapi kritikan kerana mengabaikan pemain yang berpangkalan di Nigeria untuk mereka yang berada di Eropah.

Majikannya telah memerintahkan untuk memilih pemain daripada liga domestik, tetapi Rohr menegaskan hanya yang terbaik akan membuat skuadnya.

“Saya memilih pemain terbaik dan saya tidak melakukannya sendiri,” katanya.

“Kita harus mengambil pemain terbaik tidak kira dari mana asalnya. Kami mempunyai pemain muda yang sangat baik, jadi sukar bagi pemain tempatan untuk masuk ke dalam pasukan,” tegasnya. – AFP

See author's posts


Pilihan raya di Mexico semakin tegang

MEXICO: Rakyat Mexico pada Ahad lepas telah menghadirkan diri pada pilihan raya pertengahan negara, dengan jumlah undi pada awalnya menunjukkan parti Gerakan Regenerasi Nasional (Morena) Presiden Andres Manuel Lopez Obrador sebagai pemenang.

Setakat ini, pihak penguatkuasa pilihan raya telah melaporkan sejumlah 10,548,094 undi, dengan parti pemerintah Morena menyumbang sebanyak 35 peratus atau 3,710,880, lapor Anadolu Agency (AA).

Mereka memimpin di Dewan Perwakilan rendah dan lapan pemerintahan negara seperti yang dilaporkan presiden parti, Mario Delgado.

“Maklumat tersebut memberitahu bahawa rakyat memiliki majoriti di Dewan Deputi. Kami mengesahkan bahawa Morena sekali lagi menjadi pemimpin bagi politik terkemuka di negara ini. Ia jelas bahawa di Mexico, terdapat suara majoriti daripada rakyatnya, “kata Delgado.

Parti politik daripada pembangkang Parti Tindakan Nasional (PAN) dan Parti Revolusi Institusi (PRI) masing-masing berada di tempat kedua dan ketiga.

Menurut tinjauan keluar media seperti surat khabar El Financiero, niat mengundi cenderung ke arah parti Morena dan sekutunya, dengan 47 peratus pilihan, berbeza dengan kumpulan pembangkang yang terdiri dari PRI, PAN dan Parti Revolusi Demokratik (PRD), yang melaporkan pilihan 44 peratus.

Undian akhir akan menentukan struktur politik negara selama tiga tahun pemerintahan Presiden Lopez Obrador yang tersisa. Dengan kawalan Kongres yang dipertikaikan, keputusan pilihan raya sangat penting untuk agenda Lopez Obrador untuk negara ini.

Namun begitu, wujud ketegangan yang melanda parti politik di Mexico kini di mana pasukan bersenjata dikerah mengawal proses pilihan raya Mexico di kawasan pergunungan Guerrero semalam, selepas lapan pemimpin politik dibunuh di wilayah itu.

Wanita asli Nahua, Francisca Alvarido, 41, menceritakan bagaimana kekacauan dihadapi penduduk di komuniti perbandaran Chilapa angkara kumpulan penjenayah.

“Polis ada di sana. Mereka tidak turun ke sini,” katanya dengan tenang sambil menunjuk ke arah kampung di pergunungan.

Seorang lelaki yang keluar dari pusat pengundian dan enggan dikenali, turut berkongsi mengenai ketakutan melanda wilayah itu.

“Ancaman ada di mana-mana. Ia amat mengerikan… tiada apa yang dihormati di sini, semuanya sangat sukar,” katanya.

Guerrero, antara negeri paling ganas kerana sering berlaku pertempuran antara kumpulan penjenayah membabitkan perdagangan dadah seperti candu dan ganja.

Menurut dokumen daripada Institut Pilihan Raya Guerrero sekurang-kurangnya empat calon di Chilapa meminta perlindungan daripada pasukan keselamatan kerana menerima ancaman bunuh.

Lebih 90 ahli politik terbunuh di seluruh negara sejak proses pemilihan bermula September tahun lalu.

Kerajaan Mexico menyalahkan keganasan politik terhadap pengedar dadah yang berusaha mempengaruhi keputusan pilihan raya.

“Anggota jenayah terancang memecahbelahkan rakyat.. mereka tidak membiarkan orang ramai memilih secara bebas,” kata Ketua Polis bagi komuniti Alcozacan Isaias Posotema.

Presiden Andres Manuel Lopez Obrador meyakinkan orang Mexico bahawa keselamatan terjamin pada hari pilihan raya, bagaimanpun ketegangan semakin meningkat.

Sementara itu di Tijuana, seorang lelaki melemparkan bungkusan mengandungi kepala manusia di sebuah pusat pengundian di kejiranan Terrazas del Valle di sempadan Mexico pada hari mengundi.

Pihak berkuasa tempatan berkata, lelaki itu cuba melarikan diri tetapi tidak menyatakan sama ada dia ditangkap.

Katanya, mereka juga menemui beg plastik dengan mayat manusia dan tangan yang terputus di lokasi berdekatan.

Kira-kira 93.5 juta rakyat Mexico layak mengundi untuk memilih 500 kerusi dewan negeri, 15 ketua negeri dan ribuan jawatan ketua masyarakat tempatan. – AFP

See author's posts


COVID-19: Penduduk China beralih kepada ubat tradisional

BEIJING: Penduduk China kini beralih kepada perubatan tradisional ketika COVID-19 menjangkiti sebahagian besar warga negara itu, menyebabkan berjuta-juta orang sakit dan mencetuskan kekurangan ubat-ubatan.

Malah, Presiden China, Xi Jinping, turut mempromosikan perubatan tradisional Cina (TCM) sejak permulaan wabak itu, manakala pegawai kesihatan memuji ‘peranan pentingnya’ dalam memerangi coronavirus.

Merangkumi pelbagai rawatan daripada ubat herba dan urutan kepada akupunktur serta diet, TCM sudah digunakan selama beribu-ribu tahun untuk merawat pelbagai jenis penyakit.

Bagaimanapun, pengkritik mengatakan ia tidak berkesan bagi merawat penyakit sebenar dan terdapat sedikit data yang disemak oleh penyelidik untuk menyokong dakwaan mengenai keberkesanannya.

Namun, berjuta-juta penduduk di China tetap menggunakannya, biasanya bersama-sama dengan perubatan moden untuk mengurangkan gejala.

Justeru, Beijing menggesa pihak berkuasa tempatan untuk menghebahkan secara aktif dan objektif peranan serta keberkesanan TCM dalam rawatan COVID-19.

Pengerusi epidemiologi di Sekolah Kesihatan Awam Universiti Hong Kong, Ben Cowling, berkata pihaknya tidak tahu sama ada rawatan itu berkesan atau tidak kerana ia belum dikaji dalam ujian klinikal.

“Saya tidak akan menolak kemungkinan bahawa sesetengah daripadanya berkesan, tetapi saya juga tidak akan menolak kemungkinan bahawa sebahagian daripadanya mungkin berbahaya,” katanya.

Pertubuhan Kesihatan Sedunia (WHO) hanya mengesyorkan rawatan COVID-19 yang berasaskan ubat kimia.

WHO menasihatkan negara untuk mengumpul bukti dan data yang boleh dipercayai mengenai amalan serta produk TCM itu.

Perubatan Barat kekal sebagai cara penjagaan pilihan di China, tetapi penyokong TCM berkata menggabungkan kedua-duanya lebih berkesan bagi merawat COVID-19.

Pengarah Hospital Perubatan Tradisional Cina Beijing, Liu Qingquan, menjelaskan kedua-dua perubatan itu melengkapi antara satu sama lain dan boleh menyelesaikan demam, sakit sendi, keletihan, sakit tekak, batuk dan gejala lain. – AFP

See author's posts


Pelantikan TPM satu amanah, kata Fadillah

KUCHING: Dato Sri Fadillah Yusof menganggap jawatan Timbalan Perdana Menteri yang disandangnya bukan untuk dibanggakan, sebaliknya amanah rakyat dan negara yang harus  dipikul sebaik mungkin.

Malah kata Ahli Parlimen Petra Jaya itu, ia juga sebagai pengiktirafan kepada Gabungan Parti Sarawak (GPS) dan blok Borneo iaitu Sarawak dan Sabah.

Beliau yang juga Menteri Perladangan dan Komoditi melihat pelantikan itu satu tanggungjawab besar yang perlu digalas dengan istiqamah, ikhlas dan jujur demi kestabilan politik, ekonomi dan kemakmuran negara.

“Jawatan ini bukan untuk dibanggakan tetapi ia adalah amanah rakyat dan negara yang harus  dipikul sebaik mungkin,” katanya dalam kenyataan malam ini.

Fadillah berkata, beliau akan memikul amanah dan tanggungjawab ini berpaksikan titah  Yang di-Pertuan Agong yang mahukan mereka memberikan keutamaan, komitmen tinggi dan perkhidmatan terbaik kepada rakyat.

“Semoga kita tanpa mengira bangsa, agama dan merentasi fahaman politik dapat bersama-sama membina Malaysia yang stabil, maju dan makmur berteraskan Perlembagaan Persekutuan dan prinsip Rukun Negara,” katanya.

See author's posts


Ubah formula agih bajet untuk Sarawak, Sabah

SETIAP kali selepas pembentangan Belanjawan, akan ada yang berpuas hati tetapi tidak kurang pula yang tidak berpuas hati sama ada negeri yang mendapat peruntukan tidak seperti diharapkan atau mana-mana organisasi yang mendapat peruntukan berkurangan.

Hakikatnya, bukan senang untuk memuaskan hati semua orang apatah lagi bila kedudukan kewangan negara yang masih mempunyai hutang banyak, antara alasan dilontarkan.

Begitu pun, agihan perlu dilihat adil dan saksama berasaskan keperluan serta kekurangan sesebuah negeri.

Contohnya, Sarawak dan Sabah sudah merdeka hampir 60 tahun tetapi masih kedengaran saban tahun, peruntukan tidak seperti diharapkan, kerana hakikatnya kemudahan infrastruktur tidak seperti keadaan di Semenanjung Malaysia, yang sudah merdeka 66 tahun. Tidak bolehkah merapatkan jurang itu dengan memberi peruntukan yang lebih banyak untuk kedua-dua negeri Borneo ini berbanding negeri lain yang ‘lebih moden’ di banyak negeri di Semenanjung?

Mungkin kenyataan ini bunyinya agak keterlaluan iaitu perlu apa lagi Selangor, Pulau Pinang, Johor, Perak diberi peruntukan lebih besar dari Sabah dan Sarawak, sedangkan segala kemudahan prasarana di sana sudah ‘canggih’? Semua kampung sudah boleh dilalui dengan lebuh raya, jalan raya, jalan persekutuan bukan setakat lima, 10 tahun lalu, tetapi sudah berpuluh tahun wujud?

Bukan menidak hak rakyat di negeri tertentu untuk turut menikmati hasil pembangunan, tetapi kita mahu keadilan dan kesaksamaan. Rakyat di Borneo baru hendak merasai lebuh raya, itu pun belum siap sepenuhnya. Itu baru isu lebuh raya…. internet, sekolah daif,  Ibu pejabat Polis Daerah (IPD) yang usang, kuarters guru dan sebut apa sahaja, semuanya ada kekurangan.

Bila semua kemudahan ini ‘at par’ (sama), barulah tidak timbul isu peruntukan yang tidak adil dan saksama. Ibarat berlari 100 meter, tetapi ‘starting point’ tidak sama… ada yang bermula di garisan lebih 30 meter di hadapan? Sarawak dan Sabah yang bermula di garisan permulaan perlukan ‘booster’ (peruntukan banyak) untuk merapatkan jarak sama di garisan lebih 30 meter di hadapan. Mungkin Selangor sudah berada jauh di depan, di garisan ke-70 meter?

Baru-baru ini Timbalan Perdana Menteri Dato Sri Fadillah Yusof berkata isu pembangunan terutama kemudahan asas di Sabah dan Sarawak perlu dilihat kepada saiz negeri kedua-dua negeri ini, dan bukan hanya kepada kepadatan penduduk di sesuatu kawasan dan negeri.

“Saiz Sabah dan Sarawak yang besar, namun dengan kepadatan jumlah penduduk yang rendah berbanding Semenanjung menjadi antara faktor pembangunan di kedua-dua negeri ini agak ketinggalan berbanding negeri lain kerana keutamaan peruntukan kerajaan biasanya diberikan berdasarkan kadar kependudukan di sesebuah negeri.

“Pendekatan kerajaan berbeza, biasanya pembangunan memfokuskan kepada ramainya penduduk, sebab itu sejak dahulu apabila perancangan dibuat, Sabah dan Sarawak sering kali tertinggal sebab penduduknya sikit,” katanya seperti dilaporkan Bernama.

Pemimpin negara silih berganti tetapi tidak adakah idea menggunakan pendekatan yang lebih holistik perancangan ekonomi dan kaedah berbeza digunakan dalam pembangunan sesebuah negeri? Pakailah ‘formula’ jarak 100 meter tadi, bagi ‘booster’ untuk sama-sama sampai ke garisan penamat. Ubahlah guna formula sama saban tahun dalam usaha merapatkan jurang perbezaan pembangunan antara Borneo dan tanah Semenanjung.

Selagi alasan negeri besar tetapi penduduk sedikit, sampai bila pembangunan boleh dicurah? Mungkin ada dalam kalangan pembaca masih ingat kenyataan seorang menteri lebih dua dekad lalu – kononnya sukar untuk membina lebuh raya di Sarawak dan Sabah kerana bilangan penduduk kurang, jumlah kereta tak banyak, hatta hasil kutipan tol tidak akan mampu untuk menampung kos bina lebuh raya.

Nasib baik kepemimpinan Datuk Seri Najib Razak ketika itu, meluluskan Projek Pan Borneo, sekali gus mengakhiri penantian 50 tahun. Malah, ia tanpa tol.

Oleh itu, kepemimpinan negara perlu melihat pembangunan ini bukan sahaja dalam konteks kepadatan penduduk, sebaliknya melihat saiz dan keperluan sebab itu kemudahan asas yang mesti diberi keutamaan.

Perlu lihat, di mana kurang dan jurangnya, di mana jauh ketinggalan, segerakan atau percepatkan. Kita faham ada negeri terutama di luar bandar seperti di Kelantan, Kedah dan Pahang pun masih banyak kawasan yang belum membangun tetapi hampir semua kawasan di sana sudah ditembusi jalan raya, dan tiada lagi mengguna feri untuk menyeberangi sungai. Kemudahan asas itu sudah ‘OK’.

Di Sarawak, di sebalik pembinaan Pan Borneo, banyak lagi kawasan yang hanya boleh dilalui menggunakan feri sehinggalah pada 2025, apabila semua lapan jambatan utama siap dibina.

Kita juga akui keadaan demografi Sabah dan Sabah, bergunung ganang dengan sungai merata tempat, menyukarkan usaha membawa pembangunan dengan cepat, dan dihambat pula dengan kos tinggi untuk sebarang projek pembangunan kerana bentuk muka bumi seperti itu. Namun, ia tidak boleh lagi dijadikan alasan dalam erti kata sebenar, sebaliknya perlu ‘political will’ untuk ‘memecah alasan kolot’ yang tidak lagi relevan itu. Kalau gunung boleh ditembusi untuk laluan kereta api dan lebuh raya, mengapa tidak? Tidak ada sungai yang tidak boleh dibina jambatan.

Hanya dengan kesungguhan dan kehendak politik yang kuat, semuanya boleh menjadi kenyataan.

Dalam Belanjawan 2023 yang dibentangkan Perdana Menteri, Datuk Seri Anwar Ibrahim Jumaat lalu, Sarawak diperuntukan RM5.6 bilion manakala Sabah RM6.5 bilion. Ini berbanding peruntukan RM5.4 bilion untuk Sarawak dan RM6.3 bilion bagi Sabah oleh kerajaan terdahulu.

Lagi satu hal ialah mengapa saban tahun, peruntukan pembangunan untuk Sabah lebih tinggi berbanding Sarawak? Menteri Kewangan perlu memberi penjelasan dan justifikasi hal ini.

Dari segi saiz, Sarawak (124,450 kilometer persegi), jauh lebih besar dari Sabah (72,500 kilometer persegi).

Apa yang diharapkan ialah Kerajaan Persekutuan melihat semula peruntukan Belanjawan 2023 supaya lebih saksama bagi merapatkan jurang antara negeri Borneo dengan Semenanjung, sejajar dengan pendekatan kerajaan Madani – Madani istilahnya keadilan.

* Penulis adalah Penasihat Editorial Eksekutif Utusan Sarawak

See author's posts


RSK Sibu agi numpang ba RKKDA

MERI PENERANG… Nyambar Ginda maya bejaku meri penerang beserimbai enggau Pengerami Taun Baru China enggau Chap Goh Meh 2022 ke diatur ba Bandar Simanggang kena Hari Dua ke udah.

SIMANGGANG: Rumah Seri Kenangan (RSK) Sibu agi numpang ba Rumah Nembiak Mit Datuk Ajibah Abol (RKKDA) nya munyi jaku padah Prinsipal Nyambar Ginda.

Ku iya, kebuah RSK diengkah ba RKKDA dikena meri awak ngagai projek ngaga rumah baru institusyen orang tuai nya ba Sibu maya ke diatu.

“Kami (RSK Sibu) udah ba endur tu (RKKDA) berengkah ari taun 2017. Diatu kami benung ngemata sereta nyaga 25 iku sida ke diau ba endur nya ke nyengkaum 16 iku indu enggau semilan iku lelaki.

“Enti nitihka kuota raban bansa, semua sida nya nyengkaum 24 iku raban bansa China, tujuh iku Iban, tiga iku Melanau enggau seiku Orang Ulu,” ku iya.

Nyambar mansutka jaku munyi nya maya Pengerami Makai Malam beserimbai enggau nyambut Pengerami Taun Baru China enggau Chap Goh Meh 2022 malam Hari Dua ke udah.

Kelimpah ari nya iya mega madahka, penyampau orang ke ulih diengkah ba RSK Sibu semina 40 iku aja laban insitusyen nya numpang ba RKKDA maya ke diatu.

“Penyampau orang diengkah ba endur nya enda ulih tekelalu mayuh ketegal pengelekai Covid-19. Taja pia, enti nyema bisi orang ke sigi endang patut diengkah ba RSK kami deka berundingka pekara nya.

“Kebuah baka nya, enti enda diengkah ba endur nya orang nya deka diteju di luar lalu nya ngirauka ati kami,” ku iya.Maya pengerami nya Nyambar mega minta semua orang sama bela bekunsika tanggungjawap meri pengaga ngagai sida ke diau ba RSK Sibu ngatur mayuh bengkah aktivti.

“Aku ngarapka semu orang enggau sida ke diau ba RSK Sibu ulih ngatur aktivti begulai enti pengelekai Covid-19 udah nadai agi tauka Standard Operating Prosedur (SOP) udah ditendurka jemah ila,” ku iya.

Sama bisi enggau maya pengerami nya Prinsipal RKKDA Iton Roseta, Pemesai Pengelantang Pendiau Pelilih Sri Aman Imelda Jipos, Pengari Pemesai Pengelantang Pendiau Bagi Menua Sri Aman Abdul Samad Kassim, Pemesai Berubat Klinik Sri Aman Dr Lim Tzer Ern enggau Chairman Masjid Bandar Sri Aman Mas Rosli Mas Latip.

See author's posts


RFP dibuka tiga bulan lagi

PUTRAJAYA: Kementerian Wilayah Persekutuan akan membuka ‘permohonan ca- dangan projek’ (RFP) bagi projek pembangunan monorel Putrajaya selewat-lewatnya tiga bulan lagi, bagi membolehkan projek itu diteruskan dengan kerjasama pihak swasta.

Menterinya, Tan Sri Annuar Musa berkata, terdapat beberapa syarikat swasta yang telah menyampaikan hasrat untuk membangunkan projek itu dan ada juga yang te- lah membuat pembentangan kepada Ketua Setiausaha KWP Datuk Rosida Jaafar.

Bercakap dalam sidang media di Kementerian Wila-yah Persekutuan di sini, se- malam beliau berkata, kos sebenar projek belum ditentukan, kerana antara faktor penentuan kos melibatkan konsep pembangunan mo- norel dan teknologi lokomotif.

“Ada yang mencadangkan konsep tram. Ada yang ca- dang guna sistem yang tidak menghasilkan bunyi yang kuat iaitu monorel yang menggunakan tayar getah supaya tidak mengeluarkan bunyi bising.

“Ada pelbagai dan itu akan menentukan kos. Kita buatnya fleksibel, kita biarkan pihak swasta untuk berikan cadangan mereka sen- diri. Kita akan buat penilaian kita sebaiknya,” katanya.

Pada April lepas, Perbadanan Putrajaya (PPj) mengesahkan projek monorel Putrajaya akan disambung semula, selepas tertangguh sejak 2004.

Menurut laporan media, mengikut perancangan asal, monorel berkenaan dica- dangkan mempunyai dua aliran, satu sepanjang 12 kilometer (km) dengan 17 stesen dan satu lagi sepanjang enam km dengan enam stesen.

Annuar berkata jajaran projek monorel itu telah di- tetapkan berdasarkan infrastruktur asas seperti terowong dan jambatan yang telah di- bina sebelum projek itu di- tangguhkan, pada pertengahan 2004.

Ditanya sama ada jajaran yang ditetapkan turut me- rangkumi kawasan sekitar Putrajaya seperti Cyberjaya, Bangi dan Kajang, Annuar berkata projek monorel itu hanya melibatkan kawasan dalam kendalian Perbadanan Putrajaya (PPj).

Kementerian Pengangkutan akan bertanggungjawab membuat tindakan susulan bagi menghubungkan Putrajaya dengan Bangi, Kajang, Cyberjaya dan seterusnya, katanya.– Bernama

See author's posts


Tangani gangguan seksual dalam sukan

KEGANASAN berasaskan jantina (GBV), termasuk isu ganggual seksual dalam arena sukan Malaysia semakin membimbangkan, dan perlu ditangani segera bagi membina ruang yang selamat dan terjamin kepada semua terlibat, menurut Persatuan Pergerakan Wanita (Awam).

Presidennya, Premalosani Arivanathan berkata berdasarkan penyelidikan dilakukan oleh Kolej Poly-Tech MARA terhadap 422 atlet pada tahun 2017, mendapati sebanyak 15.9 peratus responden pernah mengalami gangguan seksual dalam sukan, menyaksikan separuh daripada atlet terbabit pernah mewakili negara di pertandingan antarabangsa.

Lebih mengejutkan, katanya, atlet lelaki lebih terdedah kerana kajian menunjukkan bahawa 19 peratus daripada atlet lelaki pernah mengalami gangguan seksual, berbanding atlet wanita iaitu sebanyak 11 peratus.

“Kira-kira 28 peratus daripada mangsa terjejas dari segi fizikal dan mental mereka, sekali gus mempengaruhi prestasi dalam sukan serta kerjaya dalam jangka panjang,” katanya ketika ditemui pada majlis menandatangani perjanjian persefahaman (MoU) antara Awam dan Majlis Paralimpik Malaysia (MPM) baru-baru ini.

Premalosani berkata MoU berkenaan adalah langkah pertama untuk menangani isu GBV seperti gangguan seksual, rogol dan keganasan rumah tangga dengan memberi latihan kepada atlet, jurulatih dan pegawai selama setahun.

Dalam pada itu, beliau mendedahkan sebanyak 191 laporan mengenai GBV diperolehi melalui talian telenita sejak pelaksanaan Perintah Kawalan Pergerakan (PKP) pada 18 Mac lepas, dan jumlah itu menunjukkan peningkatan mendadak.

“Berbanding sebelum ini, Awam hanya menerima 195 laporan mengenai kes GBV pada tahun 2019. Malah pada 2017 hingga 2019, kami menerima purata 100 hingga 150 kes setahun, tapi tahun ini, kami menerima 190 kes dalam tempoh enam bulan,” katanya.

Sementara itu, Presiden MPM datuk Seri Megat D Shariman Zaharudin berkata badan induk sukan para itu berbangga kerana menjadi organisasi sukan pertama bekerjasama dengan Awam untuk menangani isu gangguan seksual tanpa mengira jantina.

“Inisiatif ini diambil demi melindungi dan memastikan keselamatan semua pihak yang terlibat dalam pergerakan sukan para di Malaysia, termasuk atlet, jurulatih, pengurus pasukan, pegawai teknikal dan pentadbir persatuan.

“MPM dan Awam bersependapat bahawa gangguan seksual amat penting untuk dibincangkan secara terbuka walaupun agak sensitif bagi golongan wanita dan kurang upaya,” katanya.-Bernama

See author's posts


27 PATI, 4 warga tempatan dicekup

ZARINA ABDULLAH

SERIAN: Seramai 27 orang Pendatang Haram Tanpa Izin (PATI) Indonesia bersama empat warga tempatan ditahan Pasukan Batalion ke 10 Rejimen Renjer Diraja (10 RRD) dalam cubaan penyeludupan barangan terkawal di sempadan Sarawak-Kalimantan pada malam Selasa.

Jurucakapnya berkata, ia merangkumi 20 lelaki dan tujuh perempuan PATI bersama tiga lelaki dan seorang perempuan tempatan ditahan selepas didapati melaksanakan aktiviti penyeludupan barang ke Indonesia dari Malaysia melalui laluan yang tidak sah.

“Semasa operasi dilaksanakan di kawasan sempadan, pihak kita mendapati sebuah kereta utiliti sukan (SUV), lori dan sebuah motosikal dalam keadaan yang mencurigakan sekitar 7.30 malam.

“Kesemua kenderaan yang dilihat datang dari arah Malaysia menuju ke sempadan Indonesia (600 meter dari Sempadan Malaysia-Indonesia) kemudiaannya ditahan untuk pemeriksaan.

“Hasil pemeriksaan menemui muatan yang penuh dengan bekalan makanan asas yang cuba diseludup keluar dari Malaysia,” katanya dalam satu kenyataan di sini, semalam.

Tambahnya, kesemua kenderaan yang ditahan bersama PATI dan warga tempatan itu kemudian dibawa ke Ibu Pejabat Daerah (IPD) Serian pada jam 8 malam dan laporan polis telah dibuat untuk tindakan lanjut.

“Senarai barangan yang ditahan dalam tangkapan tersebut adalah bawang, sosej, maruku ikan, daging beku, tong racun dan wang tunai berjumlah RM27,500 bernilai keseluruhan adalah RM169,154.65 termasuk kenderaan,” jelasnya.

Beliau berkata, melihat kepada perkembangan semasa penularan wabak Covid-19 di Sarawak dan Kalimantan, pihak Angkatan Tentera Malaysia (ATM) sentiasa berwaspada dan bersiap sedia dalam menangani sebarang ancaman terutama isu jenayah rentas sempadan dan penyeludupan barangan terkawal.

See author's posts


Kerajaan sedia bantu PKS rancakkan semula aktiviti perniagaan

See author's posts


Letupan di restoran barbeku di China ragut 31 nyawa

YINCHUAN: Seramai 31 orang terbunuh manakala 38 lagi cedera dalam kejadian letupan di restoran barbeku di Yinchuan, dekat Wilayah Autonomi Ningxia Hui malam tadi, lapor Xinhua.

Kejadian berlaku 9.00 malam di jalan yang sibuk di daerah Xingqing.

Usaha menyelamat sedang dijalankan dan letupan itu dipercayai akibat kebocoran gas petroleum cecair dari kawasan operasi restoran.

Menurut pihak jawatankuasa wilayah itu, seorang daripada mangsa yang cedera dilaporkan kritikal. – Bernama-Xinhua

See author's posts


50 rumah panjang terima sumbangan Gawai

TERIMA KASIH… Penghulu Hillary Tawan menyerahkan minuman Gawai kepada penduduk rumah panjang mewakili Dato Gerawat Gala.

MARUDI: Sebanyak 50 rumah panjang di kawasan Dewan Undangan Negeri (DUN) Mulu menerima minuman Gawai daripada Ahli Dewan Undangan Negeri Mulu (ADUN) Mulu Dato Gerawat Gala semalam.

Penyerahan sumbangan tersebut disempurnakan Penghulu Hillary Tawan bagi mewakili Dato Gerawat Gala di Pusat Khidmat DUN Mulu.

Sumbangan in merupakan atas keikhlasan Dato Gerawat bagi meringankan beban penduduk rumah panjang.

Dalam pada itu tuai-tuai rumah panjang merakam terima kasih kepada Dato Gerawat atas sumbangan dan keprihatinan beliau terhadap penduduk rumah panjang yang mana sumbangan ini sedikit sebanyak membantau meringankan beban mereka.

Oleh JIKU JUGUONG

See author's posts


Jepun tarik balik darurat

TOKYO: Kerajaan Jepun pada Khamis memutuskan untuk menarik balik darurat di 39 dari 47 wilayah, menjelang akhir bulan ini, lapor agensi berita Kyodo.

Kawasan bandar seperti Tokyo dan Osaka, kekal di bawah darurat untuk memastikan kes baharu dilaporkan berkurangan.

Menteri Pembangunan Ekonomi Yasutoshi Nishimura berkata jumlah kes yang dilaporkan di 39 wilayah itu menunjukkan penurunan.

“Kami percaya menarik balik darurat di wilayah berkenaan adalah satu keputusan yang wajar,” kata Nishimura.

Sebanyak 39 wilayah itu termasuk – Ibaraki, Ishikawa, Gifu, Aichi dan Fukuoka – yang diklasifikasikan “sebagai berhati-hati” kerana kes Covid-19 yang tinggi.

Wilayah yang masih berada di bawah perintah darurat Hokkaido, Tokyo meliputi Chiba, Kanagawa dan Saitama serta Kyoto, Osaka dan Hyogo.

Pada lewat Khamis, Perdana Menteri Shinzo Abe akan membuat keputusan muktamad dan menjelaskan kepada rakyat mengenai kriteria yang membolehkan darurat ditarik balik.

Abe pada mulanya mengisytiharkan darurat selama sebulan hingga 6 Mei untuk tujuh bandar, sebelum memperluaskan ke seluruh negara pada 16 April dan melanjutkannya hingga 31 Mei.- Bernama

See author's posts


Empat cedera, bot rempuh ikan paus

ANCHORAGE: Beberapa ahli sebuah keluarga yang melancong di Teluk Bay di sini terpaksa dikejarkan ke hospital selepas cedera serius apabila bot yang mereka naiki berlanggar dengan seekor ikan paus, lapor AFP pada 29 Jun lalu.

Ketika kejadian, bot yang dinaiki oleh keluarga tersebut berada di barat Pulau Coghlan sebelum berlanggar dengan ikan paus humpback pada Sabtu lalu.

Menurut laporan AFP, empat orang daripada sebuah keluarga itu menaiki sebuat bot dengan kelajuan antara 32 kilometer sejam hingga 40 kilometer sejam apabila ikan paus itu muncul dengan tiba-tiba dari tengah laut, kata Timbalan Ketua Bomba Bandar Capital, Travis Mead.

Pasukan Pengawal Amerika Syarikat (AS) berkata, keluarga berkenaan kembali ke pantai dan pergi ke Hospital Wilayah Bartlett di Juneau bagi merawat kecederaan.

Pihak Pentadbiran Kelautan dan Atmosfera Kebangsaan (NOAA) berkata, tiada laporan tentang kecederaan pada ikan paus itu.

Namun, NOAA berkata, orang ramai diminta menghubunginya untuk melaporkan tentang kematian atau haiwan tersebut cedera disebabkan kejadian terbabit.

Pada kebiasaannya, ikan paus humback kerap berada di Alaska Selatan terutama pada musim panas.

Menurut NOAA, kejadian bot yang berlanggar dengan haiwan itu kerap berlaku.

Menurut peraturan persekutuan, orang ramai dilarang mendekati ikan paus dalam jarak 91 meter, kata NOAA.

Ikan paus betina humpback biasanya mempunyai berat 35 tan. – AFP

See author's posts


Khairulnizam kekal aktif bersaing

PELAYAR negara, Khairulnizam Mohd Affendy perlu diberikan lebih masa untuk mengembangkan potensi bagi membolehkan beliau berada di kedudukan terbaik dunia, bukannya dilemparkan dengan andaian stereotaip ‘atlet berusia perlu bersara’.

Bapa Khairulnizam, Mohd Affendy Abdullah, yang juga jurulatihnya, beranggapan pemikiran stereotaip seumpama itu dalam kalangan peminat sukan tanah air boleh ‘mematikan’ karier seseorang atlet dan ia perlu dihapuskan.

Beliau berkata budaya sukan di Malaysia dan luar negara sangat berbeza kerana di luar negara kebanyakan atlet pelayaran berusia 30 tahun ke atas masih aktif bersaing di gelanggang dan bukannya disuruh untuk menamatkan karier mereka.

“Kalau kita lihat atlet luar negara, malah ada pemenang pingat emas seperti di Sukan Olimpik Rio de Janeiro 2016 yang berumur 50-an berbanding Khairulnizam baru berusia 27 tahun. Pengalaman membuatkan beliau berjaya. Khairulnizam masih terlalu muda dalam sukan pelayaran.

“Beliau perlu masa yang panjang untuk kutip pengalaman berharga jika mahu berjaya seperti atlet pelayaran luar negara dan menakluki dunia. Pengalaman akan membuatkan beliau lebih matang dalam mengendalikan kapal layar nanti,” katanya di Kuala Lumpur, semalam.

Mohd Affendy berkata, atlet memerlukan masa bagi memperoleh pengalaman luas dalam sukan pelayaran untuk memahirkan diri tentang ilmu kelautan, cuaca, ombak, arus serta teknik pelayaran.

Jelasnya, Khairulnizam sekurang-kurangnya memerlukan masa lapan hingga 12 tahun lagi untuk mengembangkan potensinya dalam sukan pelayaran supaya setanding dengan atlet dunia lain.

Khairulnizam yang akan membuat penampilan ketiga pada Sukan Olimpik Tokyo tahun depan, kini berada di ranking ke-45 dunia.

“Saya lihat Khairulnizam ada potensi untuk pergi lebih jauh kerana beliau baru berusia 27 tahun tapi sudah berada dalam kedudukan 50 atlet terbaik dunia. Ranking beliau tidak pernah turun, sentiasa ada peningkatan,” katanya.-Bernama

See author's posts


RMC, hospital swasta pertama tubuh makmal rT-PCR

SIBU: Pusat Perubatan Rejang (RMC) menjadi hospital swasta pertama di Sibu yang menubuhkan makmal ujian Real Time Polymerase Chain Reaction (rT-PCR), dalam usaha membantu Kementerian Kesihatan Malaysia (KKM) mempercepatkan pemprosesan sampel calitan Covid-19 di Bahagian Sibu.

Penyelaras Jawatankuasa Pengurusan Bencana Bahagian Sibu, Dr. Annuar Rapa’ee berkata, makmal tersebut dibina dengan kos sekitar RM500,000 membabitkan kos pembinaan bangunan RM200,000, manakala kos peralatan berjumlah RM300,000.

Beliau berkata, makmal tersebut dilengkapi mesin PCR yang terbaharu yang dapat mengeluarkan keputusan ujian calitan Covid-19 dalam masa dua jam.

“Saya ingin mengucapkan terima kasih kepada RMC dan BMC (Pusat Perubatan Borneo) kerana sejak hari pertama wabak ini dikesan di Sibu, mereka bersedia menerima sampel dari Kementerian Kesihatan Malaysia (KKM).

“RMC juga membantu kami dengan Pengesanan Kes Secara Aktif (ACD) yang disasarkan untuk Zon Tiong Hua yang berakhir pada Ahad lalu.

“Ini adalah kerjasama yang baik antara kerajaan dan swasta dan kerjasama ini penting untuk mengekang penularan wabak Covid-19 di Sibu,” katanya ketika ditemui pada majlis pelancaran di Makmal PCR RMC, semalam.

Dr. Annuar Rapa’ee memberitahu bahawa, makmal KKM di Sibu pada masa ini mampu mengendalikan 1,000 sampel sehari, namun jumlah tersebut hanya boleh dicapai sekiranya kakitangan KKM bertugas 24 jam sehari tanpa henti.

“Justeru, kita menghantar sampel kepada pihak swasta seperti Pusat Perubatan Rejang dan Pusat Perubatan Borneo (BMC).

“Mereka dapat melakukan dengan lebih cepat, dalam tempoh dua jam mereka sudah boleh mengeluarkan keputusan ujian calitan. Dengan itu, kita mampu memproses lebih 1,000 sampel setiap hari,” katanya.

Menurutnya, sebanyak 88,148 sampel telah diuji sejak pandemik itu bermula di Sibu pada Januari lalu.

Untuk Zon Tiong Hua, katanya RMC telah mengambil kira-kira 2,000 sampel dengan hanya tujuh kes positif.

“Kadar positif sangat rendah di Zon Tiong Hua, walaupun anda dapat melihat setiap hari, satu atau dua kes, tetapi kadar positif sangat rendah,” katanya.

Turut hadir, Ahli Dewan Negara (Senator) Robert Lau Hui Yew, Pengarah Urusan RMC Dr John Tang, Pegawai Kesihatan Bahagian Sibu Dr Teh Jo Hun, Ahli Mikrobiologi RMC Vivian Chai dan yang lain.

Oleh NURZILLA MOHAMAD

See author's posts


Miri FA cari pemain berbakat

SKUAD Miri FA mengalu-alukan pemain yang berusia bawah 25 tahun untuk menyertai pasukan itu bagi saingan Liga SSC-FAS 2021.

Pengurus pasukan Miri FA, Sonie Sekan berkata belia-belia yang berada di sekitar Bandar Raya Miri, Limbang, Lawas dan daerah lainnya adalah dijemput untuk mengadakan pemilihan bagi melengkapkan 25 senarai pemain.

“Skuad Miri FA terpaksa mengharungi baki saingan Liga SSC-FAS tanpa khidmat beberapa tonggak utama mereka yang tidak lagi bersama pasukan.

“Justeru itu saya mahu pemain atau golongan belia yang berusia bawah 25 tahun dijemput untuk mengadakan sesi pemilihan bila-bila masa pasukan sebelum saingan liga ini bermula,” katanya.

Beluau yang juga dikenali sebagai Pak Son walaubagaimanapun tidak risau akan kehilangan beberapa tonggak pemain utama terbabit, sambil berpendapat pemain lain boleh mengisi kekosongan yang hadir akibat ketiadaan pemain-pemain tersebut.

“Buat masa ini saya difahamkan tiga pemain dari Limbang telah berminat untuk menyertai pasukan, dan kita juga galakkan pemain-pemain sari daerah lain iaitu pemain yang berusia bawah 25 tahun untuk menyertai kita,” ujarnya.

Dalam pada itu, Pak Son turut bimbang situasi sebegini terhadap pasukannya, bakal menjejas momentum anak-anak buahnya apabila kejohanan bermula nanti.

“Pasukan kami terpaksa ‘reset’ semula tahap kecergasan pemain bermula dari kosong, sebaik sahaja latihan dimulakan.

“Saya berharap selepas itu nanti, apabila pasukan kembali turun menjalani latihan, prestasi dan kecergasan pemain dapat dipulihkan sepenuhnya,” tegasnya.

Dalam pada itu, Miri FA kini berada dikedudukan teratas Zon Tengah mengumpul sebanyak tiga mata, selepas meraih kemenangan pertama menentang Mukah FA dengan jaringan 2-0, baru-baru ini.

See author's posts


FAP selesai kemelut tunggakan gaji

PERSATUAN Bola Sepak Pulau Pinang (FAP) sudah menyelesaikan kemelut gaji pemain dan pegawainya yang dilaporkan tertunggak dari April hingga Jun tahun ini, kata Presidennya Dr Amar Pritpal Abdullah.

Beliau berkata jumlah tunggakan gaji kira-kira RM12 juta itu mula dibayar kepada semua pemain dan pegawai pada pertengahan bulan ini.

Penyelesaian kemelut tersebut diharap dapat memberi motivasi dan semangat kepada skuad Harimau Kumbang untuk terus fokus kepada perlawanan Liga Premier 2020 yang seterusnya, katanya.

“Kita juga amat optimis dan positif dengan pencapaian skuad Harimau Kumbang, yang sudah memenangi dua perlawanan, dua seri dan tinggal baki tujuh perlawanan sahaja lagi.

“Jika prestasi mereka bagus, tidak mustahil pasukan Pulau Pinang akan ke Liga Super,” katanya kepada pemberita selepas Ketua Menteri Pulau Pinang Chow Kon Yeow meninjau sesi latihan pasukan bola sepak Pulau Pinang di Stadium Negeri Pulau Pinang di sini, hari ini.

Terdahulu, Chow merasmikan pembukaan trek balapan stadium berkenaan untuk aktiviti joging dan aktiviti larian yang akan dibuka kepada umum bermula 1 Ogos ini.

Sementara itu, Dr Amar berkata skuad Harimau Kumbang turut menghadapi beberapa kekangan ketika Perintah Kawalan Pergerakan (PKP) dan perlu mematuhi prosedur operasi standard (SOP) dengan pemain dihadkan kepada 10 orang setiap sesi latihan di padang dan mereka terpaksa mengadakan tiga sesi.

“Ketika PKP, pasukan turut menjalani program kecergasan yang dilakukan oleh jurulatih dan kini tahap kecergasan mereka berada di tahap 80 peratus. Mereka dilihat lebih bersedia untuk mengharungi beberapa perlawanan liga pada masa akan datang dan diharap mereka dapat terus tingkatkan momentum itu,” katanya.

Pasukan itu dijadual bertandang ke Stadium Sultan Mohammad IV di Kota Bharu untuk perlawanan pertama menentang Kelantan pada 26 Ogos ini selepas Liga Bola sepak Malaysia (MFL) mendapat kebenaran untuk menyambung semula saingan Liga Premier daripada Majlis Keselamatan Negara (MKN) dan Kementerian Kesihatan untuk membenarkan kejohanan kontak penuh. – Bernama

See author's posts


Pikul tanggungjawab dengan jujur

SAMALAJU: Ketua kaum dan tuai rumah diingatkan supaya memikul tanggungjawab mereka dengan jujur dan penuh amanah.

Ahli Dewan Undangan Negeri (ADUN) Samalaju Majang Renggi berkata, tanggungjawab harus dilaksanakan sebaik mungkin demi kepentingan anak buah jagaan mereka.

“Sebagai ketua kaum dan tuai rumah seharusnya melaksanakan tanggungjawab dengan seadil-adilnya,” katanya.

Beliau berkata demikian pada Majlis Penyerahan Sijil Perlantikkan ketua kaum dan tuai rumah untuk Penempatan Baharu bagi Kawasan Suai dibawah Pentadbiran Daerah Subis bagi Dewan Undangan Negeri (DUN) Samalaju.

Menurut Majang, tugas yang telah diamanah itu hendaklah dipikul sebagai mungkin tanpa mengira latar belakang anak buah mereka.

Sehubungan itu beliau berharap, ketua kaum dan tuai rumah juga bijak menangai isu serta menggunakan saluran yang betul terhadap permasalahan yang berlaku di rumah panjang atau kampung.

“Gunakanlah saluran yang betul berhubung masalah yang berlaku di kawasan jagaan masing-masing”

“Cuba selesai dengan ada sebelum diputuskan untuk dirujuk kepada pihak penghulu, temenggong dan pihak Pejabat Daerah dan sebagainya,” katanya.

Sehubungan itu beliau menasihati ketua kaum dan tuai rumah supaya tidak malu bertanya dan belajar berhubung tanggungjawab dan peranan mereka sebagai pemimpin akar umbi.

Bagi kawasan Suai-Samalaju seramai 13 tuai rumah dan ketua kaum telah menerima sijil lantikan baharu.

Oleh Ellie Edward

See author's posts


Mina diketepikan beberapa minggu

PEMAIN pertahanan Everton, Yerry Mina di jangka akan terlepas permulaan semula Liga Perdana Inggeris setelah mengalami kecederaan otot paha, umum kelabnya semalam.

Mina, 25, mengalami kecederaan dalam latihan minggu lalu dan imbasan telah mengesahkan bahawa pemain pertahanan tengah dari Colombia itu akan diketepikan selama beberapa minggu.

Liga Perdana dijadualkan disambung semula pada 17 Jun setelah liga divisyen utama Inggeris itu ditangguhkan pada bulan Mac kerana adanya Covid-19.

“Kelab Bolasepak Everton dapat mengesahkan Yerry Mina akan diketepikan selama beberapa minggu setelah mengalami kecederaan otot,” kata satu kenyataan kelab.

“Imbasan mengesahkan pemain antarabangsa Colombia itu mengalami sedikit luka di otot kirinya ketika latihan minggu lalu.

“Pemain berusia 25 tahun itu kini berada di tahap awal pemulihannya di bawah jagaan kakitangan perubatan kelab dan membuat kemajuan yang baik.”

Mina juga mengalami kecederaan dalam musim pertama beliau dengan Everton musim lalu berikutan perpindahannya dari Barcelona.

Masalah kecergasan terbarunya muncul hanya beberapa hari setelah pemain tengah Everton Jean-Philippe Gbamin mengalami kecederaan achilles yang serius.

Gbamin akan menjalani pembedahan minggu ini dan kelab mengharapkan pemain antarabangsa Ivory Coast akan memerlukan “tempoh pemulihan yang panjang”.

Everton akan menghadapi pendahulu liga dari Merseyside, Liverpool dalam perlawanan pertama mereka ketika musim ini disambung semula pertengahan bulan ini. – AFP

LIGA PERDANA INGGERIS

See author's posts


Pengumuman laluan ditutup sempena Regata Sarawak

KUCHING: Laluan Jalan Main Bazaar, ditutup sepenuhnya bermula 12.00 tengah malam ini (20 Oktober) sempena Regata Sarawak-Festival Tebingan Kuching yang akan berlangsung dari 28 Oktober sehingga 6 November ini.

Ketua Polis Daerah Kuching, Asisten Komisioner Ahsmon Bajah berkata, penutupan awal itu bagi memberi laluan kepada kerja-kerja pemasangan khemah di sepanjang Jalan Main Bazaar.

“Laluan tersebut akan dibuka semula kepada kenderaan awam pada 7 November depan.

“Justeru, pengguna jalan raya dinasihati supaya merancang perjalanan dan memilih laluan alternatif bagi mengurangkan kesesakan akibat penutupan jalan main bazaar,”katanya.

Beliau turut memohon kerjasama daripada orang ramai supaya tidak meletakkan kenderaan di bahu jalan di Jalan Main Bazaar dan Jalan Tun Abang Haji Openg supaya aliran trafik bergerak lancar.

Sebarang pertanyaan lanjut boleh menghubungi Bahagian Siasatan dan Penguatkuasaan Trafik Daerah Kuching di talian 082-259900.

See author's posts


SAMARAHAN KE ARAH ‘KOTA SIBER’

KOTA SAMARAHAN: Demografi penduduk dan gaya hidup generasi muda berteraskan teknologi marcapada ini dapat memangkin potensi besar dalam mengembangkan kawasan Kota Samarahan sebagai ‘Kota Siber’ di negeri ini.

Menteri Pelancongan, Seni dan Budaya, Dato’ Sri Nancy Shukri berkata, kawasan ini berpotensi untuk dijadikan seperti Kota Kreatif Cimahi di Jawa Barat, Bandung, Indonesia, yang mempunyai konsep kreativiti, inovasi dan teknologi digital.

“Kawasan ini memiliki daya tarikan tersendiri, bahkan ia mempunyai peratusan demografi penduduk yang terdiri daripada pelajar universiti dan profesional (perkhidmatan awam dan swasta) yang sangat tinggi.

“Ia berpotensi untuk disenaraikan sebagai salah satu Zon Pelaburan Pelancongan Khas (STIZ) berdasarkan kepada pelancongan khusus (niche tourism) dalam teknologi digital yang seiring dengan usaha mengintegrasikan industri pelancongan dengan Revolusi Industri (IR 4.0),” katanya.

Berucap dalam Majlis Perasmian Kejohanan Dota 2 Serba Dinamik Musim 1, di Taman D-Virtual, di sini semalam, Nancy yang juga Ahli Parlimen Batang Sadong berkata penganjuran sukan elektronik (e-sukan) dilihat sebagai alternatif baharu dalam menarik pelancong khususnya golongan muda dari luar negeri dan negara.

“Penganjuran program seperti ini juga secara tidak langsung telah mendukung inisiatif kerajaan dalam pelaksanaan Pelan Jalinan Digital Negara (JENDELA) yang dilihat sebagai elemen penyatuan inovasi dan kreativiti.

“Ia juga merupakan salah satu langkah proaktif dalam usaha mempersiapkan negara untuk peralihan ke teknologi 5G pada masa depan,” katanya yang juga berkesempatan merasmikan Kelab E-Sukan Batang Sadong (BSES) dalam majlis yang sama.

Mengulas lebih lanjut mengenai pelan pelancongan di Kota Samarahan, Nancy memaklumkan antara cadangan projek pelancongan yang berjaya dikemukakan untuk dipertimbangkan di bawah Agensi Pembangunan Wilayah Bersepadu Samarahan (IRSDA).

Beliau yang juga Ketua Jawatankuasa Pelancongan IRSDA menambah terdapat banyak lagi projek baharu yang telah diserahkan di bawah IRSDA dan akan dibahas di peringkat jawatankuasa induk dalam waktu dekat ini.

“Untuk makluman, IRSDA dipengerusikan oleh Datuk Abdul Karim Rahman Hamzah dan antara projek yang telah berjaya diluluskan adalah Projek Boulevard Samarahan dan Projek Taman Tasik Desa Ilmu.

“Selain itu, terdapat beberapa lagi projek sedang dalam proses perbincangan iaitu, Projek Tanam Sanktuari Herba Borneo Bahagian Samarahan, Projek Pelancongan Sukan, Projek Apps Samarahan Viral, Projek Gerai Niaga Kawasan Kota Samarahan dan cadangan Pusat Penginapan dan Chalet di Ladang Nanas, Kota Samarahan,” tambahnya lagi.

Turut hadir, Pengurus Kumpulan Operasi Serba Dinamik Kuching, Muliawadi Imran, Residen Samarahan, Ibrahim Lumpu, dan Presiden Persatuan E-Sukan Sarawak Afiq Fadhli Narawi.

Oleh AKMAL ADIB YUSUP

See author's posts


Sembur cat pada poster GPS, Pemuda PBB Kabong lapor polis

KABONG: Pergerakan Pemuda Parti Pesaka Bumiputera Bersatu (PBB) Cawangan Kabong menyelar tindakan tidak bermoral individu yang sengaja merosakkan kain rentang dan poster Gabungan Parti Sarawak (GPS) di sini.

Ketua Pemuda PBB Cawangan N.40 Kabong, Shukeri Kipeli kesal dengan perbuatan khianat itu, gara-gara taksub parti tertentu  sehingga sanggup melakukan tindakan tidak bertanggungjawab itu.

“Lebih menyedihkan apabila gambar Premier Sarawak yang juga Pengerusi GPS disembur dengan cat dan poster calon GPS turut dirosakkan.

“Kami (PBB Kabong) melahirkan rasa kecewa kenapa pihak terbabit tidak boleh berkempen secara adil dan bersih. Bertandinglah secara adil kerana itu membuktikan anda adalah seorang yang profesional dalam politik,” katanya.

Shukeri berkata satu laporan polis telah dibuat di Balai Polis Kabong untuk kes ini disiasat oleh pihak berkuasa.

“Justeru, kita tidak mempunyai pilihan lain selain terpaksa membuat laporan polis,” katanya.

Dalam pada itu, Ahli Dewan Undangan Negeri (ADUN) Kabong, Mohd Chee Kadir ketika dihubungi berharap agar politik sihat diamalkan pada musim Pilihan Raya Umum ke-15 (PRU15) ini.

“Perbuatan tidak bertanggunjawab ini tidak boleh diterima dalam sebuah negara demokrasi. Namun kita dalam GPS-PBB tidak akan melakukan perkara seperti itu kerana kita hormati hak demokrasi,” katanya.

Oleh ADI SAFARMAN

See author's posts


10 Julai: ‘Pilihan raya kritikal’ bagi Singapura

SINGAPURA: Pilihan raya umum pada 10 Julai adalah “pilihan raya kiritikal” bagi Singapura kerana lebih banyak cabaran menanti republik itu dan dunia di tengah-tengah wabak koronavirus (Covid-19), menurut Setiausaha Agung Parti Tindakan Rakyat (PAP), Lee Hsien Loong.

“Tidak pernah dalam sejarah kita taruhannya lebih tinggi daripada sekarang. Kita berada di tengah-tengah krisis tetapi sesukar bulan yang lalu, cabaran terbesar adalah di hadapan kita,” kata Lee semasa berucap dalam Rapat Fullerton yang diadakan secara dalam talian di sini semalam.

Perdana Menteri kerajaan sementara itu turut menunjukkan bilangan kes Covid-19 global yang terus meningkat dan tiada siapa yang tahu bila wabak itu akan berakhir atau sama ada penyelesaian yang berkekalan ditemui – sama ada vaksin atau rawatan yang lebih berkesan.

“Kita menghadapi bahaya berterusan terhadap kesihatan awam. Ia juga akan membebankan ekonomi, mungkin setahun atau lebih lama,” katanya.Hsien Loong menyatakan, semua pengalaman sejak awal tahun ini telah menjelaskan betapa pentingnya kerajaan yang baik untuk melawan Covid-19, menyokong ekonomi dan keluar daripada krisis dengan utuh.

“Inilah sebenarnya pilihan raya ini, siapa yang anda percayai untuk bersama anda menempuh saat-saat yang sukar di masa hadapan,” katanya.Hampir setiap pilihan raya umum sejak kemerdekaan, PAP mengadakan rapat umum di Fullerton setelah pertengahan kempen dan menurut Lee, rapat umum kali ini adalah “suatu kesempatan untuk berhenti sejenak, mengambil tahu apa disampaikan oleh calon setakat ini dan menumpukan semula minda semua orang pada apa yang dipertaruhkan”.

Berikutan Covid-19, parti itu tidak boleh mengadakan perhimpunan fizikal Fullerton tahun ini sebaliknya disiarkan secara maya, tetapi “tujuan saya adalah sama,” kata Lee yang pertama kali mengadakan rapat umum Fullerton pada 1984 ketika beliau menyertai politik 36 tahun yang lalu, pada usia 32.

Berkongsi perjalanan kerjaya politiknya bagaimana beliau mendepani krisis, Hsien Loong berkata beberapa bulan selepas pilihan raya Singapura berlaku kegawatan ekonomi pada 1985, diikuti krisis kewangan Asia (1997-1999), Sindrom Pernafasan Akut Teruk (SARS) (2002-2004) dan krisis kewangan global (2007-2008).

“Setiap satu adalah cabaran yang serius,” katanya dan menambah “apa yang saya tidak jangkakan..yang tiada seorang pun menjangkakan…adalah menghadapi krisis luar biasa ini pada penghujung tempoh kepimpinan saya.”

Hsien Loong, satu-satunya yang tinggal dari kelas 1984, berkata: “Covid-19 adalah krisis generasi. Ia adalah lebih kompleks dan berbahaya daripada krisis yang dihadapi sebelum ini.”

“Sekali lagi, tidak ada kepastian semuanya akan berjalan lancar. Tetapi kita mesti cekal untuk menggembleng semua tenaga dan sumber kita, memeranginya bersama-sama, agar dapat bangkit lebih teguh”.

Janji Hsien Loong, bersama rakan-rakan sekerja yang lebih senior seperti Teo Chee Hean dan Tharman Shanmugaratnam serta barisan menteri generasi keempat (4G) yang lebih muda, beliau bertekad, “untuk mengatasi krisis itu”.

“Saya bertekad untuk menyerahkan Singapura dalam keadaan yang utuh dan dalam keadaan pentadbiran yang baik kepada pasukan seterusnya,” katanya. – Bernama

See author's posts


Program LEADS bantu penduduk celik huruf

ENGKILILI: Usaha untuk mewujudkan masyarakat celik huruf dalam Daerah Lubok Antu akan diteruskan dengan perlaksanaan semula Program LEADS atau Pendidikan Kemahiran Literasi Dewasa bermula 27 Julai ini.

Jurucakapnya memberitahu program ini akan dilaksana di empat lokasi terpilih iaitu Rumah Entenbang (Nanga Blaie), Rumah Saong (Serubah Ulu), Rumah Ringkai (Seremat) dan Kelas PLF V2 TBK Sempang.

“Program LEADS ini sepatutnya bermula pada April lepas.

“Namun disebabkan penguatkuasaan Perintah Kawalan Pergerakan (PKP) maka ia terpaksa ditangguh sebelum dibenarkan dilaksana semula pada Isnin depan.

“Bagaimanapun, ada perbezaan bagi perlaksanaan LEADS kali ini.

“Jika dahulu jumlah peserta menjangkau 30 orang untuk satu kelas namun untuk kali ini jumlah penyertaannya hanya dihadkan kepada 15 orang sahaja,” kata beliau.

Jurucakap berkenaan memberitahu sesi peperiksaan awal sedang dilakukan oleh Jabatan Kemajuan Masyarakat (KEMAS) di sini pada masa sekarang untuk memilih peserta yang layak menyertai Program LEADS pada tarikh itu nanti.

Tambahnya, mereka yang disahkan buta huruf dan tercicir persekolahan pada masa dahulu akan dipilih sebelum menjadi sebahagian daripada 45 peserta yang akan menjalani pembelajaran di keempat-empat lokasi itu kelak.

“KEMAS akan melantik tenaga pengajar dari setiap lokasi pembelajaran tersebut.

“Mereka akan mengikat kontrak selama tiga bulan bagi tujuan itu dengan elaun barisan pengajar ini diberi oleh pihak KEMAS,” kata beliau.

Terdahulu, perlaksanaan Program LEADS ini bertujuan untuk melatih peserta bagi mengenal, menyebut serta menulis huruf dan angka, dapat membaca mengeja, menulis perkataan dan angka mudah serta dapat menyelesaikan kira-kira mudah.

Selain itu, program tersebut dapat melatih peserta membina ayat pendek dan karangan mudah serta melatih mereka untuk menjadikan amalan membaca sebagai satu aktiviti bersama keluarga.

Program LEADS ini tertumpu di kawasan pedalaman Sabah dan Sarawak dengan penduduk lelaki dan wanita berusia antara 15 hingga 65 tahun disasar bagi tujuan berkenaan.

See author's posts


SABERKAS Bekenu agih bakul makanan

BEKENU: SABERKAS Cawangan Bekenu agihkan bakul makanan kepada 54 penerima yang benar-benar memerlukan bantuan makanan.

Majlis simbolik penyerahan ringkas telah disempurnakan oleh Menteri Muda Wanita, Keluarga dan Pembangunan Kanak-kanak Datuk Rosey Yunus di Pusat Aktiviti Belia Sibuti semalam.

Datuk Rosey Yunus yang merangkap Ahli Dewan Undangan Negeri (ADUN) Bekenu dan Penasihat SABERKAS Cawangan Bekenu berkata, bantuan ini merupakan inisiatif ahli Saberkas sendiri dalam menjaga ahli keluarga Saberkas terutama warga emas dan Orang Kurang Upaya (OKU).

“Program SABERKAS Prihatin ini melibatkan 9 unit Saberkas Bekenu iaitu Unit Bekenu, Batu Niah, Seah, Selanyau, Bakas, Kelulit, Bungai, Rancah-Rancah dan Angus.

“Setiap unit diagihkan enam bakul makanan untuk diedarkan kepada yang terpilih oleh unit masing-masing”, jelasnya.

Sementara itu, Pengerusi SABERKAS Cawangan Bekenu Mahmud Sanai berkata, ketua dan timbalan di setiap unit akan mengagihkan bakul makanan di kawasan masing-masing.

Pengagihan secara demikian lebih mudah dan cepat sampai ke tangan penerima, jelasnya.

See author's posts


EU kenakan sekatan baharu ekonomi junta

PARIS: Kesatuan Eropah (EU) akan mengenakan sekatan ekonomi baharu terhadap tentera Myanmar, kata Menteri Luar Perancis, Jean-Yves Le Drian pada Selasa lalu, lapor Sputnik.

Pada Mac lalu, EU mengenakan sekatan terhadap 11 individu dari Myanmar termasuk komander tertinggi tentera dan pengerusi baharu suruhanjaya pilihan raya susulan rampasan kuasa dan kekerasan yang digunakan ke atas penunjuk perasaan.

“Rampasan kuasa berlaku dua bulan lalu dan situasi semakin buruk … Kita menyaksikan kekejaman yang belum pernah terjadi sebelum ini… Kita mesti bertindak dan EU telah menambah sekatan ekonomi ke atas tentera Myanmar,” kata menteri itu ketika berucap di Dewan Rakyat.

Katanya, EU sudah menghentikan dana untuk program kerajaan di Myanmar, sebaliknya meningkatkan bantuan kepada rakyat termasuk bantuan kemanusiaan.

Tentera Myanmar melancarkan rampasan kuasa pada 1 Februari yang mencetuskan tunjuk perasaan besar-besaran.

Menurut Pertubuhan Bangsa-Bangsa Bersatu (PBB), sekurang-kurangnya 568 orang terbunuh setakat ini, sementara ribuan yang lain ditahan. -Bernama

See author's posts


Mudah ketepikan pemain pilihan

JELENA Ostapenko meneruskan prestasi cemerlangnya dengan mengetepikan pemain pilihan kedua Barbora Krejcikova untuk mara ke peringkat suku akhir Terbuka Qatar semalam, manakala pilihan utama Aryna Sabalenka turut layak.

Bekas juara Terbuka Perancis, Ostapenko, yang memenangi kejuaraan di Dubai minggu lalu, melakar kemenangan 6-3, 6-2 untuk menetapkan pertemuan lapan pemain terakhir dengan Garbine Muguruza, yang membelasah Madison Brengle 6-0, 6-2.

Ostapenko, yang terkeluar daripada kelompok 50 pemian terbaik dunia tahun lalu telah memenangi lapan perlawanan berturut-turut, termasuk lima menentang pemenang Grand Slam.

Pemain berusia 24 tahun itu semakin hampir untuk kembali ke ranking 10 terata, setelah naik ke kedudukan ke-13 dalam ranking dunia menjelang minggu ini.

Dia terlalu kuat untuk pemain nombor tiga dunia dan juara bertahan Roland Garros, Krejcikova, mematahkan servis Czech lima kali.

Ostapenko membida untuk memenangi kejohanan WTA 1,000 buat kali pertama dalam kerjayanya.

Pilihan ketiga Paula Badosa turut tersingkir di pusingan 16 pemain terakhir, tewas 6-2, 6-3 kepada Coco Gauff.

Ia adalah kali kelima Gauff yang berusia 17 tahun itu menewaskan pemain 10 pemain teratas, tetapi yang pertama sejak Mei lalu.

Pemain dari Amerika itu akan menentang Maria Sakkari untuk mara ke separuh akhir, selepas pemain Greece itu menang 6-4, 7-5 ke atas Jessica Pegula.

Pemain nombor dua dunia dari Belarus, Sabalenka menewaskan pemain Switzerland, Jil Teichmann 6-2, 6-1 dalam masa 65 minit sahaja.

Juara Doha 2020 itu memenangi 10 daripada 11 perlawanan terakhir dalam persembahan dominan ketika dia berusaha memenangi gelaran pertamanya sejak Terbuka Madrid, Mei tahun lalu.

Sabalenka akan menentang Iga Swiatek dalam pusingan seterusnya selepas bekas juara Roland Garros itu menewaskan Daria Kasatkina 6-3, 6-0.

Pemain nombor lapan dunia Swiatek hanya pernah memenangi satu kejohanan gelanggang keras, di Adelaide tahun lepas.

Ons Jabeur dari Tunisia juga berjaya menewaskan Tereza Martincova 6-1, 3-6, 6-3.- AFP

See author's posts


Sekolah ditutup 10 tahun

KUCHING: Seramai 188 murid memulakan proses pembelajaran di Sekolah Jenis Kebangsaan Cina (SJKC) Bako di Samarahan pada Jumaat lepas.

Sekolah tersebut telah siap dibaik pulih baru-baru ini setelah tidak beroperasi sejak lebih daripada 10 tahun yang lalu.

Ahli Dewan Undangan Negeri (ADUN) Batu Kawa, Dato’ Sri Dr. Sim Kui Hian bersama Pengerusi Persekutuan Pengurusan Sekolah-Sekolah Cina, Jonathan Chai hadir bagi melawat sekolah terbabit semalam.

Menurut Dr. Sim sekolah tersebut mempunyai sekitar 60 peratus murid Bumiputera, Cina (30 peratus) dan 10 peratus daripada kaum-kaum lain.

Dr. Sim berkata pihak pengurusan sekolah adalah bertanggungjawab untuk membaik pulih bangunan sekolah dan kemudahan lain yang rosak manakala Kerajaan Persekutuan bertanggungjawab ke atas gaji para guru dan geran penyelenggaraan untuk semua sekolah Cina di Sarawak.

Kerajaan Sarawak katanya, telah memperuntukkan RM8 juta kepada 12 sekolah rendah Cina di Sarawak untuk membantu mereka di dalam membaik pulih bilik darjah.

“Ini adalah tambahan kepada geran tahunan kepada 14 sekolah Cina menengah sejak 2014.

“Ketua Menteri telah meluluskan RM10 juta masing-masing untuk sekolah Cina menengah dan rendah pada tahun ini,” kata Dr Sim.

Oleh CONNIE CHIENG

See author's posts


Dua lelaki maut dalam kemalangan Jalan Bau-Lundu

KUCHING: Dua lelaki maut manakala seorang wanita cedera dalam kemalangan membabitkan empat kenderaan di Jalan Bau-Lundu di sini   Kira-kira jam 7.56 pagi tadi.

Jurucakap Pusat Gerakan Operasi Bomba (PGO) Bomba berkata, dua mangsa lelaki yang menaiki kereta jenis perodua kancil meninggal dunia di tempat kejadian dan disahkan oleh pihak Kementerian Kesihatan (KKM).

Katanya, seorang wanita pemandu perodua kenari mengalami kecederaan di kepala dan diberi rawatan awal oleh pihak Pasukan Khas Jentera Perkhidmatan Perubatan Kecemasan (EMRS) Bomba sebelum diserahkan kepada pihak ambulans KKM untuk dibawa ke Hospital Lundu.

Katanya, kenderaan yang terlibat adalah Perodua Myvi, Perodua Kenari, Proton Saga dan sebuah lori treler.

“Mangsa yang meninggal dunia telah diserahkan kepada pihak polis untuk tindakan seterusnya.

“Individu yang menaiki kenderaan Perodua Myvi, Proton Saga dan lori treler tidak mengalami kecederaan,” katanya.

Oleh NICKELYSON LAKUN

See author's posts


PM Lee pelawa Anwar lawat Singapura

SINGAPURA: Perdana Menteri Singapura Lee Hsien Loong mempelawa rakan sejawatannya dari Malaysia Datuk Seri Anwar Ibrahim untuk melawat republik itu tidak lama lagi.

“Saya mengundang PM Anwar untuk melawat Singapura tidak lama lagi. Saya berharap dapat bekerjasama dengan beliau dan kerajaan baharu untuk mengukuhkan lagi hubungan dua hala,” kata Lee dalam kemas kini tarbarunya di Facebook hari ini.

Lee berkata, beliau sudah bercakap dengan Anwar hari ini dan mengucapkan tahniah kepada pemimpin itu yang telah mengangkat sumpah sebagai Perdana Menteri Malaysia ke-10.

“Saya mengenali Datuk Seri Anwar selama beberapa dekad. Kali terakhir kami bertemu di Singapura pada 2018, ketika beliau menyampaikan ucapan mengenai kepentingan hubungan dua hala antara Singapura dan Malaysia di Sidang Kemuncak Singapura,” tulisnya.

Beliau turut memuat naik gambar beliau dan Anwar pada 2018.

“Sesungguhnya, Singapura dan Malaysia adalah rakan kongsi rapat. Negara kita berkongsi persahabatan yang telah sekian lama terjalin, disokong oleh hubungan sejarah, budaya dan interpersonal yang kukuh.

“Banyak lagi yang boleh dilaksanakan untuk meningkatkan hubungan dua hala demi faedah bersama,” tulis Lee.

Lee juga sudah mengutus perutusan tahniah kepada Anwar selepas pengerusi Pakatan Harapan itu mengangkat sumpah sebagai perdana menteri baharu di Istana Negara pada Khamis (24 November).

– Bernama

See author's posts